**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 25 Νοεμβρίου 2022, ημέρα Παρασκευή και ώρα 14.10΄, στην Αίθουσα Γερουσίας, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την συνέχιση της εξέτασης του σχεδίου νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2023».

Στη συνεδρίαση παρέστησαν ο Αναπληρωτής Υπουργός Οικονομικών, κ. Θεόδωρος Σκυλακάκης, ο Υφυπουργός Οικονομικών, κ. Απόστολος Βεσυρόπουλος, καθώς και άλλοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Νικόλαος Παππάς, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Ιωάννης Δελής, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Μπακαδήμα Φωτεινή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η 4η συνεδρίαση του σχεδίου νόμου του Υπουργείου Οικονομικών που αφορά την κύρωση του κρατικού προϋπολογισμού του έτους 2023. Θα ξεκινήσουμε με την συνάδελφο, κυρία Παπανάτσιου. Χρόνια πολλά, κυρία Παπανάτσιου για τη γιορτή σας, καθώς και σε όλες τις εορτάζουσες.

**ΑΙΚΑΤΕΡΙΝΗ ΠΑΠΑΝΑΤΣΙΟΥ**: Σας ευχαριστώ για τις ευχές. Χρόνια πολλά και σε όλες τις εορτάζουσες.

Κύριε Πρόεδρε, κυρίες και κύριοι συνάδελφοι, κύριε Υπουργέ, στον Προϋπολογισμό που συζητάμε σήμερα ακούμε την Κυβέρνηση να μας λέει πως είναι ο πρώτος προϋπολογισμός μετά από 12 χρόνια, που κατατίθεται εκτός των μνημονιακών δεσμεύσεων της ενισχυμένης εποπτείας. Κάθε χρόνο γινόμαστε μάρτυρες της κυβερνητικής επιτυχίας, μιας επιτυχίας που δεν ανήκει όμως στην Κυβέρνηση. Ακούσαμε με προσοχή τους Υπουργούς. Είναι αδιανόητο αυτό που κάνετε. Ειλικρινά, αυτά που λέτε τα πιστεύετε;

Η ιστορία της χώρας ξεκίνησε το 2015; Τι συνέβη την περίοδο 2010 – 2014; Τα μνημόνια σαν γεγονότα, τι αφορούσαν; Ποιοι ήταν οι Υπουργοί; Πώς βρέθηκε η χώρα σε αυτή τη θέση; Τι νόμους ψηφίσατε τα δύο μεγάλα κόμματα τότε; Κύριε Υπουργέ, τι θέση είχατε στην κυβέρνηση Σαμαρά το 2012 ως το 2015; Ποιου την υπογραφή είχε το τέλος ηλεκτροδοτούμενων επιφανειών το 2011 και πρόδρομος του ΕΝΦΙΑ; Ποιου την υπογραφή είχε ο ΕΝΦΙΑ; Ποιου την υπογραφή είχε η μείωση των επιστροφών φόρου στους αγρότες με το ν.4093; Ποιου την υπογραφή είχε η αύξηση του τέλους επιτηδεύματος για ατομικές επιχειρήσεις και ελεύθερους επαγγελματίες του 4110/13, οι μειώσεις εκτός φορολογικών δαπανών στα φυσικά πρόσωπα, η αύξηση του ειδικού φόρου κατανάλωσης καπνικών προϊόντων του 4235/14, η μείωση της επιδότησης του ειδικού φόρου κατανάλωσης ντίζελ στους αγρότες, η περικοπή του δώρου Πάσχα, Χριστουγέννων και επίδομα αδείας, η περικοπή εξόδων κίνησης υπερωριών, οι μισθολογικές παρεμβάσεις σε οργανισμούς τοπικής αυτοδιοίκησης, το 2012 η κατάργηση των οικογενειακών παροχών σε νέους συνταξιούχους, το πάγωμα των συντάξεων, η εφαρμογή ρήτρας μηδενικού ελλείμματος στα ασφαλιστικά ταμεία, η κλιμακωτή μείωση των συντάξεων όταν υπερβαίνουν τα 1.000 ευρώ, η κατάργηση δώρων στις κύριες και επικουρικές συντάξεις εκτός ΟΓΑ, η κατάργηση δώρων στις συντάξεις ΟΓΑ, η μείωση των εφάπαξ συνταξιούχων, η εισφορά αλληλεγγύης δημοσίων υπαλλήλων και ελεύθερων επαγγελματιών, οι περικοπές στα επιδόματα ανεργίας, η μείωση λειτουργικών δαπανών στα ανώτατα εκπαιδευτικά ιδρύματα και στα ΤΕΙ;

Μιλάμε για μειώσεις δαπανών που ξεπερνούν τα 34 δις σε τέσσερα χρόνια. Μιλάμε για αυξήσεις φόρων που ξεπερνούν τα 36 δις. Είναι τουλάχιστον προκλητικό να μιλάτε για τον ΣΥΡΙΖΑ και τα τέσσερα έτη, 2015 - 2019.

Έχουμε, λοιπόν, έναν Προϋπολογισμό, που κατατίθεται σε μια περίοδο ακραίας αύξησης των τιμών ενέργειας και της μείωσης των εισοδημάτων των πολιτών συνολικά. Σε μια περίοδο που οι ανισότητες εντείνονται, σε μια περίοδο, που το προηγούμενο έτος το 28% των συμπολιτών μας, όπως φαίνεται από την ΕΛΣΤΑΤ, βρίσκονται αντιμέτωποι με τον κίνδυνο της φτώχειας.

Εσείς αναφέρετε στην Εισηγητική σας Έκθεση, αυτό που σας λέγαμε δυο χρόνια τώρα, ότι οι πιέσεις στις τιμές έχουν ξεκινήσει από το 2021, στη σελίδα 32.

Τι κάνετε γι’ αυτά;

Με τη Νέα Δημοκρατία, δικαιώνεται απολύτως ο Γκαλεάνο, «οι λέξεις χάνουν το νόημά τους και βρισκόμαστε σε ένα κόσμο ανάποδα. Όπου ακούς στήριξη δεν είναι για τους πολλούς, όπου ακούς ευημερία δεν είναι για όλους, όπου ακούς ανάπτυξη δεν είναι για την κοινωνία».

Επιχειρείται μια βίαιη αναδιάρθρωση της οικονομίας, όπου το μεγαλύτερο κομμάτι της πίτας θα το έχουν στοχευμένα συγκεκριμένοι όμιλοι, θα το μοιράζουν μεταξύ τους και τόσο η μικρομεσαία επιχειρηματικότητα όσο και η μισθωτή εργασία δε θα τους φτάνει το εισόδημα για να βγάλει το μήνα, δε θα έχει κατοικία, θα έχει χρέη, δε θα πληρώνεται υπερωρίες, δε θα μπορεί η λαϊκή οικογένεια να έχει πρόσβαση σε βασικούς τομείς του κοινωνικού κράτους, στην παιδεία και στην υγεία.

Πλέον, η επικοινωνιακή σας ασπίδα ξεθωριάζει. Ο προϋπολογισμός θα κλείσει φέτος με έλλειμμα στο 1,6%, για να περάσει του χρόνου σε πλεόνασμα 0,7%.

Πώς θα συμβεί αυτό;

Με μειωμένες δημόσιες επενδύσεις και απόσυρση των όποιων μέτρων στήριξης των πολιτών;

Με μειωμένη ιδιωτική κατανάλωση, καθώς πλέον οι πολίτες, τρώγοντας από τα έτοιμα, δεν έχουν πλέον να ξοδέψουν άλλο;

Βασικό στοιχείο, όμως, της ιδιωτικής κατανάλωσης είναι οι εργαζόμενοι και οι μισθοί τους. Οι αυξήσεις, που τόσο πανηγυρικά αναφέρετε, υπολείπονται κατά πολύ του πληθωρισμού.

Εν τέλει, η Κυβέρνηση θεωρεί ότι θα επιστρέψουμε σε πρωτογενή πλεονάσματα το 2023;

Για να επιστρέψουμε εκεί, χρειάζονται μεγάλοι ρυθμοί ανάπτυξης. Θα αυξηθούν τα έσοδα και θα περιοριστούν οι δαπάνες.

Αυτό είναι το σχέδιό σας.

Πρώτον, ποιες δαπάνες επιλέγετε να περιορίσετε και δεύτερον, πώς και από ποιους περιμένετε να έχετε έσοδα;

Εδώ έρχεται και το μαγικό νούμερο των αυξημένων εσόδων στα 62 δισεκατομμύρια, με 56 από αυτά να προέρχονται από φόρους και 22 από τα προηγούμενα, από ΦΠΑ, το οποίο είναι γύρω στο 24% ανεβασμένο από το 2019.

Οι πληθωριστικές πιέσεις πριμοδοτούν τους υπολογισμούς σας και τα έσοδα διαβρώνουν το εισόδημα των πολιτών, καθώς αυτοί είναι που πληρώνουν τις πληθωριστικές τιμές.

Δύο τελευταία σημεία.

Πρώτον, πανηγυρίζετε για την αύξηση εσόδων. Έχουμε, όμως, ρεκόρ ελλείμματος εμπορικού ισοζυγίου από το 2009. Δραματικό και το έλλειμμα τρεχουσών συναλλαγών, πάνω από το -6,5%.

Δεύτερον, το χρέος των πολιτών προς τη φορολογική διοίκηση, που την τετραετία 2015 – 2019, είχε την τιμητική του στον κοινοβουλευτικό έλεγχο, για να στηρίξει το αφήγημα της υπερφορολόγησης.

Λοιπόν, έχουμε φτάσει αισίως στα 113 δις, σχεδόν 10 δις πάνω από το 2019.

Αυτό τι σημαίνει, αγαπητοί συνάδελφοι;

Σημαίνει ότι δε μπορείτε να εγγυηθείτε την ευημερία των πολιτών, απ’ ότι ακούσαμε χτες και σήμερα, αλλά δεν το θέλετε κιόλας.

Σχετικά με τους πλειστηριασμούς, χθες ο κ. Αναπληρωτής Υπουργός, αλλιώς τα είπε από προχθές και η λέξη «ψεύτες», από τα χείλη της Κυβέρνησης, είναι τουλάχιστον προκλητική.

Αφού, λοιπόν, μας είπε, με ύφος διδακτικό, πότε και με ποια κυβέρνηση αναγράφηκε ο πλειστηριασμός, να του απαντήσουμε ότι η ανάρτηση γράφει «αναστολή».

Αφού ήταν σε αναστολή, τι ίσχυε τότε που δεν ισχύει σήμερα και έπεσαν οι βαριοπούλες στην πόρτα;

Αυτό γιατί δύο φορές δεν έχει γίνει δεκτή η τροπολογία μας για αναστολή πλειστηριασμών, σας την έχουμε καταθέσει.

Αν είστε τόσο πολύ με την κοινωνική δικαιοσύνη, φέρτε τώρα αλλαγή του νόμου και πλήρη προστασία της πρώτης κατοικίας, αλλιώς είστε όχι μόνο ψεύτες, αλλά συμπεριφέρεστε στον κόσμο σαν να μην καταλαβαίνει.

Η κατάσταση στη χώρα είναι οριακή και η Νέα Δημοκρατία πλέον είναι μια Κυβέρνηση σε αποδρομή, ένα κόμμα με ένα χρέος τεράστιο- πάνω από 300 εκατομμύρια- που προσπαθεί να πείσει ότι κυβερνά με άξονα τη δικαιοσύνη. Πως όμως; Με τα σκάνδαλα της τηλεκατάρτισης, με το σκάνδαλο των απευθείας αναθέσεων, με το σκάνδαλο της λίστας Πέτσα, με το σκάνδαλο Πάτση, με τις υποκλοπές; Και για όλα φταίει πάντα κάποιος άλλος, για τον πληθωρισμό η διεθνής συγκυρία, για το ενεργειακό ο πόλεμος.

Το μήνυμα βέβαια είναι ένα, ότι η κοινωνία θα πρέπει να τα βγάλει πέρα μόνη της.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ την κυρία Παπανάτσιου, το λόγο έχει τώρα ο κ. Παππάς

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Κυρίες και κύριοι βουλευτές, κύριοι Υπουργοί, συζητάμε τον Προϋπολογισμό του επόμενου έτους, τη στιγμή που η Ελλάδα έχει και πλέον επίσημα την πιο ακριβή βενζίνη στην ΕΕ- σύμφωνα με την Eurostat αυτό- και σύμφωνα με τη Eurostat επίσης, είναι πρώτη στην Ευρώπη στην τιμή ηλεκτρικής ενέργειας προ φόρων και επιδοτήσεων στο πρώτο εξάμηνο του 2022, τρίτο υψηλότερο κόστος ενέργειας στην ΕΕ, με όρους αγοραστικής δύναμης. Το κατά κεφαλήν ΑΕΠ είναι το δεύτερο χαμηλότερο, ενώ η χώρα μας είναι η πέμπτη από το τέλος στην αγοραστική δύναμη των πολιτών. Η κατάσταση διαρκώς επιδεινώνεται, 40% αγοραστικής δύναμης έχασαν τα φτωχά νοικοκυριά και ο κατώτατος μισθός έχει χάσει ήδη το 20% της αγοραστικής του δύναμης. Για 9 μήνες ήμασταν πρωταθλητές στον πληθωρισμό και ένας ετήσιος πληθωρισμός, όπως αντιλαμβάνεστε, κοντά στο 10% είναι εξαιρετικά υψηλός. Εδώ θα πρέπει να λάβουμε υπόψη, βέβαια, ότι ο πληθωρισμός των φτωχών νοικοκυριών, που το μεγαλύτερο μέρος του εισοδήματός τους το ξοδεύουν για έξοδα κατοικίας, ενέργειας και τροφίμων, είναι πάρα πολύ μεγαλύτερος.

Πού βρίσκεται η ρίζα του προβλήματος; Το πρόβλημα, όπως γνωρίζετε, ξεκινά από την αγορά ενέργειας και εδώ τι λέει η Κυβέρνηση ότι κάνει και επαίρεται και διακινεί και τους πίνακες του ινστιτούτου Bruegel, ότι επιδοτεί τα νοικοκυριά και τις επιχειρήσεις –λέει η Κυβέρνηση.

Τι κάνει στην πραγματικότητα; Στην πραγματικότητα επιδοτεί την αισχροκέρδεια.

Υπάρχουν υπερκέρδη, τα νομιμοποιεί η Κυβέρνηση; Τα νομιμοποιεί, 2,2 δις σε ένα χρόνο, από τον Ιούλιο του 2021, στην ηλεκτροπαραγωγή και στον κλάδο των πετρελαίων, κοντά 2 δις.

Πόσα από αυτά έχουν φορολογηθεί; Μηδέν.

Έχει ξεκινήσει μια συζήτηση, η οποία προφανώς για λόγους σκοπιμότητας παρέλκει και μας λέτε περίπου ότι τα υπερκέρδη είναι γύρω στα 400 εκατομμύρια ευρώ. Νομίζω ότι αντιλαμβάνεται κανείς το ποια είναι η στόχευση και η σκοπιμότητα πίσω από αυτήν την πολιτική στρατηγικής.

Στις 8 του Μάρτη του 2022 η Commission εξέδωσε μια ανακοίνωση και πρότεινε ένα μπουκέτο πολιτικών. Ανάμεσα σε αυτές τις πολιτικές, πέρα από τις επιδοτήσεις, ήταν η μείωση των ειδικών φόρων κατανάλωσης, η μείωση του ΦΠΑ, η ρύθμιση στη λιανική, η ρύθμιση στη χονδρική ακόμα και τα ζητήματα των επανακρατικοποιήσεων έβαζε.

Τι διαλέξατε εσείς;

Διαλέξατε μόνο τις επιδοτήσεις και είστε τόσο ξεχωριστή περίπτωση στην Ευρώπη που το καταλαβαίνει κανείς, αν σκεφτεί ότι και το ίδιο το Ευρωπαϊκό Λαϊκό Κόμμα έχει προτείνει τον μηδενισμό του Φόρου Προστιθέμενης Αξίας στα τρόφιμα. Κάτι τέτοιο, βέβαια, δεν σας περνάει από το μυαλό και έχετε βάλει μπροστά έναν μηχανισμό, όπως είπα, επιδότησης της αισχροκέρδειας, ο οποίος βλέπουμε ότι θα ανέλθει στα 8 δισεκατομμύρια ευρώ, αν δεν κάνω λάθος.

Έτσι δεν είναι;

Από το Ταμείο Ενεργειακής Μετάβασης 6 δις και 2 δις από τον Προϋπολογισμό.

Τι σημαίνει αυτό;

Σημαίνει ότι οι πολίτες τα 6 δις του Ταμείου Ενεργειακής Μετάβασης, τα οποία υποτίθεται ότι θα χρηματοδοτούσαν την ενεργειακή μετάβαση της χώρας, τα πληρώνουν εκεί ως καταναλωτές διασφαλίζοντας τις υψηλότατες τιμές των εμπόρων ηλεκτρικής ενέργειας και τα 2 δις τα πληρώνουν ως φορολογούμενοι. Οκτώ δις, λοιπόν, θα εισπράξουν οι έμποροι ενέργειας.

Είχε ξεκινήσει μια συζήτηση για τις επανακρατικοποιήσεις σε όλη την Ευρώπη. Προφανώς. δεν περιμένουμε να μπει μέσα στον ορίζοντα σας, αλλά για να ξέρετε ποιο είναι το διεθνές πλαίσιο το επαναλαμβάνουμε για άλλη μια φορά. Τα τελευταία 15 χρόνια – είστε άλλης σχολής εσείς, βεβαίως - έχουν γίνει 334 επανακρατικοποιήσεις στον τομέα της ενέργειας. Τελευταία παραδείγματα, η πλήρης κρατικοποίηση της EDF και η UNIVER στη Γερμανία. Εδώ έχουμε τη ΔΕΗ, η οποία αγοράζει η ίδια τις μετοχές της τη Δευτέρα και την Τετάρτη έρχεται ο Μητσοτάκης στη Βουλή και λέει «να, ανεβαίνει η μετοχή της ΔΕΗ» λες και τα νοικοκυριά και οι επιχειρήσεις είναι μέτοχοι της ΔΕΗ και όχι καταναλωτές.

Χρειάζεται, λοιπόν, εδώ πέρα μια μεγάλη δημόσια παρέμβαση, η οποία θα αλλάξει το βέλος των εξελίξεων.

Κάτι άλλο, το οποίο δεν μπορεί να διαφεύγει της προσοχής. Από το 2019 και μετά αυξάνονται οι ανισότητες, αυξάνεται ο πληθυσμός με τον κίνδυνο φτώχειας και έχουμε 40 δις αύξηση του ιδιωτικού χρέους, 9 δις στην Εφορία, 10 δις στα Ασφαλιστικά Ταμεία,19 δις αύξηση στα κόκκινα δάνεια.

Αυτά τα είχαμε προβλέψει. Σας είχαμε παρουσιάσει το Πρόγραμμά μας από το 2020 συγκροτημένες προτάσεις με το «Μένουμε Όρθιοι».

Υπήρξε όμως τις τελευταίες μέρες - και σε αυτό θα ήθελα να σταθώ κλείνοντας - μία πάρα πολύ σοβαρή συζήτηση - έντονη μάλλον - η οποία, δυστυχώς, από τη μία μεριά είχε πλήθος ψεμάτων για το ζήτημα της προστασίας της πρώτης κατοικίας και το βάζουμε μετ΄ επιτάσεως εμείς, διότι θα έχουμε νέα γενιά κόκκινων δανείων από την αύξηση των επιτοκίων.

Προστασία της πρώτης κατοικίας υπήρχε με το νόμο Κατσέλη.

Προστασία της πρώτης κατοικίας υπήρχε στην παράταση και τη διεύρυνση των κριτηρίων με τον νόμο Κατσέλη - Σταθάκη.

Προστασία της πρώτης κατοικίας υπήρχε με το νόμο Φλαμπουράρη.

Αυτή είναι η απλή αλήθεια και έχω και εδώ το ΦΕΚ. Είναι το ΦΕΚ του νόμου Φλαμπουράρη.

Εχθές με γενναιότητα διευκρινίσατε, κύριε Σκυλλακάκη, ότι δεν είπατε ότι έγινε πλειστηριασμός επί δικής μας διακυβέρνησης στην πρώτη κατοικία. Είναι καλό αυτό και νομίζω ότι βελτιώνει την ποιότητα του διαλόγου και είναι καλό να το ακούσουν και όλες οι πτέρυγες, διότι δεν βοηθάει να λέμε ψέματα. Πλειστηριασμοί πρώτης κατοικίας και μάλιστα με διευρυμένα κριτήρια σε σχέση με τα προηγούμενα δεν έγιναν επί δικής μας διακυβέρνησης.

Και σε αυτό πρέπει και οφείλουμε όλοι να είμαστε ειλικρινείς και να είμαστε ειλικρινείς ξέρετε γιατί;

Διότι εδώ πέρα δεν υπάρχει ούτε το επιχείρημά σας περί τραπεζικής ευστάθειας. Έχουν αδειάσει τα βιβλία των τραπεζών από τα κόκκινα δάνεια τα ενυπόθηκα και αυτή τη στιγμή βρίσκονται στα χέρια των funds τα οποία προφανώς βλέπουν ευκαιρία για τερατώδη κέρδη.

Γιατί θα βοηθήσει αυτό την εθνική οικονομία;

Ένα σπίτι, το οποίο μπορεί στην αγορά να κάνει 150.000 να κατάσχεται για 15.000 χρέος; Ποια οικονομική λογική και κοινωνική πολιτική μπορεί να επιτάσσει τέτοιου τύπου λύσεις;

Αυτά σας λέγαμε όταν φέρατε το Πτωχευτικό Κώδικα ότι δεν υπάρχει προστασία της πρώτης κατοικίας, δεν υπάρχει προστασία των εύλογων δαπανών διαβίωσης και, βεβαίως, σας είχαμε χτυπήσει καμπανάκι από τότε ότι οι εγγυήσεις κινδυνεύουν να γραφτούν στο δημόσιο χρέος.

Δεν θέλουμε να κάνουμε τους μάντεις κακών, αλλά θέλουμε μια απάντηση. Τι θα κάνετε αν έρθει η Eurostat και πει ότι θα γραφτούν αυτές οι εγγυήσεις στο δημόσιο χρέος;

Θα λέτε ότι με νόμο ΣΥΡΙΖΑ έγινε και αυτό;

Όταν σας λέγαμε και σας επισημαίναμε αυτούς τους κινδύνους, φωνάζατε εν χορώ ότι δεν υπάρχει περίπτωση να γραφτούν αυτές οι εγγυήσεις στο δημόσιο χρέος.

Κλείνω με ένα πολιτικό σχόλιο, το εξής.

Υπάρχει και δεύτερος Βουλευτής σας ο οποίος βγάζει χοντρό μεροκάματο από τις κατασχέσεις. Ο Πάτσης δεν είναι η μοναδική περίπτωση. Προσέξτε πάρα πολύ καλά, διότι με την επαγγελματική πορεία κάποιων στελεχών σας και με την πολιτεία σας τείνετε να φτιάξετε εικόνα για το κόμμα σας και την Κυβέρνησή σας εισπρακτικής εταιρείας και το κόστος το πολιτικό που θα το πληρώσετε θα είναι μεγάλο, δεν θα είναι όμως το κοινωνικό κόστος, διότι οι προοδευτικές δυνάμεις έχουν και τις λύσεις και τη δύναμη και την ιστορική πείρα αυτές τις πολιτικές να τις σταματήσουν.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς ευχαριστούμε τον κ. Παππά.

Έχει ζητήσει ο Υφυπουργός Οικονομικών να τοποθετηθεί.

Έχετε το λόγο, κύριε Υφυπουργέ, ελάτε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Yφυπουργός Οικονομικών)**: Ευχαριστώ, κύριε Πρόεδρε.

Κυρίες και κύριοι συνάδελφοι, ο Προϋπολογισμός του 2023 έχει μια διαφορετική διάσταση, καθώς είναι ο πρώτος εδώ και 12 χρόνια που καταρτίζεται εκτός των στενών ορίων της ενισχυμένης εποπτείας από τους θεσμούς. Το γεγονός αυτό προέρχεται τόσο από τη συνετή δημοσιονομική διαχείριση των τριών προηγούμενων ετών όσο και από τη νέα εποχή στην οποία έχει εισέλθει η ελληνική οικονομία.

Σε αυτό το διαρκώς απρόβλεπτο διεθνές περιβάλλον η ελληνική οικονομία επιδεικνύει αξιοσημείωτη ανθεκτικότητα και αυτό αποτυπώνεται σχεδόν σε όλους τους βασικούς δείκτες.

Το γεγονός ότι η χώρα έχει πλέον εισέλθει σε μια νέα εποχή αποτυπώνεται μεταξύ άλλων στο ρυθμό ανάπτυξης για το 2022, ο οποίος αναμένεται να κλείσει στο 5,6% σε επίπεδο σχεδόν διπλάσιο από το μέσο ευρωπαϊκό όρο.

Υπενθυμίζω ότι οι σχετικές προβλέψεις για τον ρυθμό ανάπτυξης του 2022 στο προσχέδιο του Προϋπολογισμού ήταν 5,3%, ενώ στον Προϋπολογισμό του 2022 ήταν 4,5%.

Όπως αποδείχθηκε οι προβλέψεις αυτές ήταν συντηρητικές. Το θετικό αναπτυξιακό αποτέλεσμα υποστηρίχθηκε εντός του 2022 από τα εξής.

Πρώτον, δημοσιονομικά μέτρα ύψους 4,8 δισ. ευρώ για την αντιμετώπιση της ενεργειακής κρίσης.

Δεύτερον, μέτρα ύψους 4,4 δισ. ευρώ για την αντιμετώπιση της υγειονομικής κρίσης, αλλά και τρίτον, μεταρρυθμίσεις προς όφελος των πολιτών.

Στις μεταρρυθμίσεις αυτές περιλαμβάνονται:

H διπλή αύξηση του κατώτατου μισθού κατά 9,7% συνολικά μέσα στο 2022, η μόνιμη και σημαντική μείωση του ΕΝΦΙΑ στα φυσικά πρόσωπα κατά 35% υπερκαλύπτοντας την προεκλογική μας δέσμευση για μείωση κατά 30%. Η παράταση των μειωμένων ασφαλιστικών εισφορών στους μισθωτούς του ιδιωτικού τομέα. H αναστολή της Ειδικής Εισφοράς Αλληλεγγύης. H αύξηση του αφορολόγητου ορίου για δωρεές και γονικές παροχές στις 800.000 ευρώ. H μείωση του τέλους κινητής τηλεφωνίας. H διπλή οικονομική ενίσχυση ευάλωτων κοινωνικών ομάδων. H αύξηση του στεγαστικού φοιτητικού επιδόματος. H επέκταση του επιδόματος μητρότητας στον ιδιωτικό τομέα και τα σημαντικά κίνητρα για επέκταση της πλήρους απασχόλησης.

Όπως εύκολα διαπιστώνει κανείς, τα στοιχεία μιλούν από μόνα τους. Πέραν της σημαντικής βελτίωσης του ρυθμού ανάπτυξης για το 2022, θετική εικόνα παρουσιάζεται και μέσω του πρωτογενούς αποτελέσματος Γενικής Κυβέρνησης. Οι δημοσιονομικοί στόχοι που είχαν τεθεί στο Πρόγραμμα Σταθερότητας αναφορικά με αυτό, ήτοι ελλείμματος 2% του ΑΕΠ για το 2022 και πλεονάσματος 1,1% του ΑΕΠ για το 2023, αναθεωρούνται σε έλλειμμα 1,6% του ΑΕΠ για το 2022 και πλεόνασμα 0,7% του ΑΕΠ για το 2023.

Με την αναθεώρηση αυτή διατηρείται η δημοσιονομική ισορροπία για την εν λόγω περίοδο και διοχετεύονται οι απαραίτητοι πόροι για την αντιμετώπιση των προκλήσεων για το νέο έτος, έχοντας χτίσει με διορατικότητα ασφαλή ταμειακά διαθέσιμα.

Σημειώνεται ότι για το 2023, έχει συμπεριληφθεί το σύνολο των δημοσιονομικών μέτρων, ύψους 3,1 δισ. ευρώ από εθνικούς πόρους και 1,1 δισ. ευρώ από συγχρηματοδοτούμενους πόρους, που εξαγγέλθηκαν στην 86η Διεθνή Έκθεση Θεσσαλονίκης και επιπλέον 1 δισ. ευρώ για αυξημένες δαπάνες αντιμετώπισης του αυξημένου πληθωρισμού και της ενεργειακής κρίσης.

Επιπρόσθετα, το 2023, προβλέπεται η διάθεση πόρων ύψους 8,3 δισ. ευρώ από το Πρόγραμμα Δημοσίων Επενδύσεων και 7 δισ. ευρώ από το Ταμείο Ανάκαμψης και Ανθεκτικότητας, εκ των οποίων 3,6 δισ. ευρώ από το σκέλος των επιχορηγήσεων, στο οποίο έως σήμερα έχουν ενταχθεί 440 έργα και εμβληματικές επενδύσεις ύψους 13,7 δισ. ευρώ.

Κανείς δεν μπορεί να παραβλέψει ότι η αβεβαιότητα των ευρύτερων γεωπολιτικών εξελίξεων αποτελεί τον σημαντικότερο παράγοντα που δυσχεραίνει τη διενέργεια ασφαλών προβλέψεων παγκοσμίως. Η καλή δημοσιονομική εικόνα και η δυναμική στην οποία έχει εισέλθει η ελληνική οικονομία, μας δίνει τη δυνατότητα να ενισχύσουμε τους πολίτες και τα νοικοκυριά σε αυτή τη δύσκολη συγκυρία που η ενεργειακή κρίση και ο πόλεμος έχουν δημιουργήσει σοβαρά προβλήματα και πληθωριστικές πιέσεις.

Παράλληλα, η τήρηση ρεαλιστικών δημοσιονομικών στόχων αποτελεί το διαβατήριο για την πρόσβαση στις αγορές, τη διασφάλιση της βιωσιμότητας του ελληνικού χρέους και την επίτευξη επενδυτικής βαθμίδας, ώστε να διατηρηθεί η θετική οικονομική προοπτική της χώρας τα επόμενα έτη.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη, αποδεικνύει στην πράξη τον αναπτυξιακό χαρακτήρα που μπορεί να έχει η φορολογική πολιτική. Παρά τη σταθερή πολιτική της Κυβέρνησης για τη μείωση των φορολογικών επιβαρύνσεων στον Προϋπολογισμό του 2023, καταγράφεται αύξηση των φορολογικών εσόδων, η οποία όμως δεν προκύπτει από την επιβολή νέων ή την αύξηση υφιστάμενων φόρων αλλά από την αναπτυξιακή διαδικασία, στην οποία έχει εισέλθει η ελληνική οικονομία. Προέρχεται από την προβλεπόμενη μεγέθυνση της οικονομίας, όπως αυτή απεικονίζεται στις μακροοικονομικές προβλέψεις του Προϋπολογισμού.

Μιλώντας με νούμερα, τα έσοδα από φόρους το 2023, αναμένεται να ανέλθουν σε 56,748 δισ. ευρώ, παρουσιάζοντας αύξηση κατά 3,3% έναντι του 2022. Τα φορολογικά αυτά έσοδα προέρχονται από φόρους επί αγαθών και υπηρεσιών, φόρους και δασμούς επί εισαγωγών, τακτικούς φόρους ακίνητης περιουσίας, φόρους εισοδήματος, φόρους κεφαλαίου και λοιπούς τρέχοντες φόρους.

Ενδεικτικά, αναφέρω ότι τα έσοδα από το φόρο εισοδήματος προβλέπεται να είναι αυξημένα κατά 916 εκατομμύρια ευρώ, δηλαδή 5,4% έναντι του 2022. Συγκεκριμένα, ο φόρος εισοδήματος φυσικών προσώπων προβλέπεται να διαμορφωθεί στα 11,319 δισ. ευρώ, αυξημένος κατά 167 εκατομμύρια ευρώ σε σύγκριση με το 2022.

Και όλα αυτά παρά τη μόνιμη κατάργηση της ειδικής εισφοράς αλληλεγγύης για όλους.

Παράλληλα και ο φόρος εισοδήματος νομικών προσώπων προβλέπεται να παρουσιάσει αύξηση κατά 695 εκατομμύρια ευρώ σε σύγκριση με το 2022 και να διαμορφωθεί στα 5,094 δισ. ευρώ.

Και αυτή η αύξηση θα προέλθει από την ανάπτυξη, που για το 2023 υπολογίζεται σε 1,8% έναντι μόλις 0,3% που εκτιμάται για το μέσο όρο της Ευρωζώνης και των κρατών μελών της Ε.Ε., σύμφωνα με τις φθινοπωρινές προβλέψεις της Ευρωπαϊκής Επιτροπής.

Είναι ιδιαίτερα ενδιαφέρον στο σημείο αυτό να τονίσω τα εξής για τα φορολογικά έσοδα του 2022. Όπως αποτυπώνεται στον Προϋπολογισμό τα έσοδα από φόρους για τη χρονιά που κλείνει αναμένονται στα 54, 915 δισ. ευρώ αυξημένα κατά 4,8 δισ. ευρώ ή 9,7% έναντι του στόχου για τον Προϋπολογισμό του 2022. Το ενδιαφέρον όμως είναι ότι η θετική μεταβολή των φορολογικών εσόδων προέρχεται, κυρίες και κύριοι συνάδελφοι, από τους υψηλούς ρυθμούς ανάπτυξης που καταγράφει η ελληνική οικονομία, τη σημαντική αύξηση των τουριστικών εισπράξεων, τη σημαντική αύξηση των μισθών, γεγονός που επηρεάζει κυρίως τα έσοδα από τους άμεσους φόρους (φόροι εισοδήματος) και τις πληθωριστικές πιέσεις που αντιμετωπίζει και η χώρα μας, λόγω της παγκόσμιας ενεργειακής κρίσης.

Σημαντικό μέρος της αύξησης των φορολογικών εσόδων για το 2022 προέρχεται κατά 813 εκατ. ευρώ από φόρο εισοδήματος Φυσικών Προσώπων, ο οποίος δεν έχει να κάνει με τον πληθωρισμό, καθώς αφορά τα προηγούμενα χρόνια ή τους μισθούς και εν μέρει βοηθήθηκε από τον κατώτατο μισθό που εμείς αυξήσαμε, 828 εκατ. ευρώ αφορά αύξηση από το φόρο εισοδήματος Νομικών Προσώπων, 390 εκατ. ευρώ από Ειδικούς Φόρους Κατανάλωσης, στους οποίους επιδρά αρνητικά ο πληθωρισμός, καθώς μειώνει την αγοραστική δύναμη και τον όγκο των πωλήσεων, 4,1 δισ. ευρώ από Φ.Π.Α.. Από αυτά 1,3 δισ. ευρώ που προέρχεται από την αύξηση της πραγματικής ιδιωτικής κατανάλωσης, δηλαδή αυτής πάνω από τον πληθωρισμό και 1,5 δισ. ευρώ από την επίδραση του πληθωρισμού. Ακόμη υπάρχει 1,3 δισ. ευρώ από τον Τουρισμό.

Κυρίες και κύριοι συνάδελφοι, αποδεικνύεται, λοιπόν, περίτρανα ότι η μείωση των φόρων έχει αναπτυξιακό χαρακτήρα, και ταυτόχρονα, ενισχύει την ανταγωνιστικότητα της ελληνικής οικονομίας. Οι πολίτες μπορούν, πλέον, να κρίνουν και να συγκρίνουν. Γνωρίζουν, ότι η Κυβέρνηση του Κυριάκου Μητσοτάκη από την πρώτη μέρα της θητείας της έως σήμερα, υλοποιεί με απόλυτη συνέπεια τη δέσμευσή της για μείωση των φορολογικών επιβαρύνσεων. Μέσω της φορολογικής πολιτικής που εφαρμόζουμε αποκλιμακώνουμε τις φορολογικές επιβαρύνσεις που επιβλήθηκαν τα προηγούμενα χρόνια.

Η αναπτυξιακή πορεία της χώρας θα ενισχυθεί το 2023, μέσω των πόρων που θα διατεθούν στην πραγματική οικονομία, από το Ταμείο Ανάκαμψης και Ανθεκτικότητας αλλά και το Πρόγραμμα Δημοσίων Επενδύσεων. Όπως προανέφερα υπολογίζεται ότι μέσα από το Πρόγραμμα Δημοσίων Επενδύσεων θα διατεθούν, 8,3 δισ. ευρώ, ενώ από το Ταμείο Ανάκαμψης θα εισρεύσουν στη χώρα μας, πόροι συνολικού ύψους 7 δισ. ευρώ.

Κυρίες και κύριοι συνάδελφοι, ο Προϋπολογισμός για το 2023 που συζητάμε σήμερα, είναι ένας ακόμη Προϋπολογισμός με μειώσεις φόρων. Συγκεκριμένα οι φοροελαφρύνσεις που θέτονται σε ισχύ από το νέο έτος, είναι οι εξής:

Πρώτον, η μόνιμη κατάργηση της καταβολής της Ειδικής Εισφοράς Αλληλεγγύης μέτρο, το οποίο έχει ως ωφελούμενους τρία εκατομμύρια φορολογούμενους, μισθωτούς του ιδιωτικού και του δημοσίου τομέα, συνταξιούχους, επιχειρηματίες, ιδιοκτήτες ακινήτων και αγρότες, όλα τα φυσικά πρόσωπα σε μία ιδιαίτερα δύσκολη συγκυρία.

Δεύτερον, η μονιμοποίηση από 1/1/2023 της μείωσης κατά 3 ποσοστιαίες μονάδες των ασφαλιστικών εισφορών.

Τρίτον, η παράταση για άλλα δύο έτη μέχρι τις 31 Δεκεμβρίου 2024 της αναστολής του ΦΠΑ στα ακίνητα- ένα από τα βασικά φορολογικά μέτρα που λάβαμε ως Κυβέρνηση από την αρχή της θητείας μας- για την τόνωση της αγοράς ακινήτων.

Τέταρτον, η παράταση για ένα ακόμη εξάμηνο και συγκεκριμένα μέχρι τις 30 Ιουνίου του 2023 της ισχύος του μειωμένου συντελεστή ΦΠΑ 13% στις μεταφορές προσώπων, στον καφέ, στην εστίαση, στα μη αλκοολούχα ποτά, στο τουριστικό πακέτο, στα γυμναστήρια, στα κολυμβητήρια και στις σχολές χορού που δεν απαλλάσσονται από το ΦΠΑ Παράλληλα, έχει προβλεφθεί η παράταση μέχρι τις 30 Ιουνίου 2023 της ισχύος του υπερμειωμένου συντελεστή ΦΠΑ 6% σε σειρά αγαθών που αφορούν τη δημόσια υγεία.

Στις παρεμβάσεις μας για το 2023 περιλαμβάνονται επιπρόσθετα τα εξής: Η νέα αύξηση του κατώτατου μισθού από τον Μάιο του 2023, η κατάργηση της ειδικής εισφοράς 1% υπέρ του ταμείου πρόνοιας δημοσίων υπαλλήλων, η αύξηση του στεγαστικού φοιτητικού επιδόματος για τη στήριξη των φοιτητών που σπουδάζουν μακριά από τον τόπο κατοικίας τους, δεδομένης της αύξησης του κόστους των μισθωμάτων κατοικίας, η επιδότηση της εγκατάστασης φωτοβολταϊκών πάνελ σε νοικοκυριά, επιχειρήσεις και αγροτικές εκμεταλλεύσεις, η επέκταση της εφαρμογής του προγράμματος «Ανακυκλώνω – Αλλάζω» με στόχο την εξοικονόμηση ενέργειας, η επέκταση του επιδόματος μητρότητας στον ιδιωτικό τομέα από τους 6 στους 9 μήνες για την αντιμετώπιση της υπογεννητικότητας, τα σημαντικά κίνητρα για επέκταση της πλήρους απασχόλησης μέσω της μείωσης των ασφαλιστικών εισφορών και του τέλους επιτηδεύματος. Το συνολικό πλαίσιο δράσεων στήριξης της στέγασης με επίκεντρο τη νέα γενιά. Για την αντιμετώπιση του αυξημένου κόστους στέγασης μέσω του προγράμματος «Ανακαινίζω - Εξοικονομώ» και του προγράμματος «Ανακαινίζω - Ενοικιάζω» παρέχονται επιδοτήσεις για ανακαίνιση και εξοικονόμηση ενέργειας κατοικιών, καθώς και πρόγραμμα χαμηλότοκου δανεισμού για αγορά πρώτης κατοικίας από νέους και νέα ζευγάρια έως 39 ετών.

Τέλος, πρόσθετα δημοσιονομικά μέτρα αποτελούν, η αναμόρφωση του ειδικού μισθολογίου των ιατρών του Εθνικού Συστήματος Υγείας και οι μισθολογικές παρεμβάσεις για τη στήριξη των στελεχών των Ενόπλων Δυνάμεων και η παροχή κινήτρων για την επέκταση της τουριστικής περιόδου κατά τη χειμερινή περίοδο, κυρίως μέσω της επέκτασης του προγράμματος «Τουρισμός για Όλους».

Κυρίες και κύριοι συνάδελφοι, η χώρα, όπως ανέφερα και στην αρχή της ομιλίας μου, έχει εισέλθει σε μια νέα εποχή. Ο Προϋπολογισμός του 2023 αποτυπώνει αυτή τη νέα εποχή. Αποτυπώνει τη θετική πορεία της ελληνικής οικονομίας που οφείλεται στη συνετή δημοσιονομική διαχείριση, αλλά και στην αναπτυξιακή στόχευση που διέπει όλες τις ασκούμενες πολιτικές. Η Κυβέρνησή μας και ο Πρωθυπουργός Κυριάκος Μητσοτάκης, λαμβάνουν όλα τα απαραίτητα μέτρα για τη στήριξη όλων όσων έχουν ανάγκη, προχωρώντας ταυτόχρονα σε θεσμικές παρεμβάσεις που ισχυροποιούν την ελληνική οικονομία και διασφαλίζουν την αναπτυξιακή δυναμική της χώρας.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Εισηγητής του ΜέΡΑ25):** Ευχαριστώ πολύ, κύριε Πρόεδρε. Βουλεύτριες, βουλευτές, Υπουργέ, όπως είπαμε και στο Προσχέδιο πρόκειται για έναν Προϋπολογισμό για τους άλλους, καθώς είναι σαφές ότι και λόγω της λήξης της θητείας και λόγω της κοινωνικής κατακραυγής αυτή η Κυβέρνηση δεν θα συνεχίσει. Οι μαζικές πορείες, στις 9 και 17 Νοέμβρη, νομίζω ότι ήταν ένα ξεκάθαρο μήνυμα του «ως εδώ». Θα συνεχίσουν αυτές οι πορείες, θα συνεχίσουν όσο συνεχίζει αυτό το πλιάτσικο ενάντια στα νοικοκυριά. Παρ’ όλα αυτά βλέπουμε ότι ενώ μας αποχαιρετάτε, μας αποχαιρετάτε επειδή ο κόσμος το επιλέγει αυτό με την πορεία του στο δρόμο, συνεχίζετε να φέρνετε αυξήσεις φόρων την ώρα που εκμηδενίζονται εισοδήματα.

Θα σας τα πω αναλυτικά. Καθαρά έσοδα αυξάνονται κατά 1,8 δισεκατομμύρια έναντι του 2022, φτάνοντας στα 62,14 δισεκατομμύρια. Προβλέπατε 55 δισεκατομμύρια στον προηγούμενο Προϋπολογισμό και χωρίς καμία ντροπή τα είδατε αυτά να αυξάνουν στα 60 και πλέον και αντί να μειώσετε τους φόρους, αντί να δώσετε ανάσα στα νοικοκυριά, τόσο στα τρόφιμα όσο και στο πετρέλαιο κίνησης, θέρμανσης, σε όλο το κόστος μετακίνησης και θέρμανσης, εσείς απλά συνεχίζετε να αυξάνετε τους φόρους.

Που είναι η μείωση του Φ.Π.Α.; 5% προβλέπετε πληθωρισμό. 10 % φέτος μας λέτε. Για την ακρίβεια, σαν να ήταν προσφορά στο Black Friday, 9,9%.

15% η ονομαστική αύξηση τιμών σε μια διετία και αυτή είναι η ονομαστική αύξηση τιμών, γιατί η πραγματική αύξηση για τα νοικοκυριά είναι γιγάντια. Έχουμε, δηλαδή, τις τιμές σε πάρα πολλά είδη να αυξάνονται σε δυσθεώρητα ύψη. Ο πραγματικός πληθωρισμός για τα νοικοκυριά υπολογίζεται πάνω από το 25% και εσείς, απέναντι σε αυτό συνεχίζετε την αύξηση των φόρων στους έμμεσους φόρους.

Οπότε, την ώρα που μειώνονται τα εισοδήματα, αυξάνετε τους φόρους, ενώ μας φέρνετε σε αυτόν τον Προϋπολογισμό μια ανάπτυξη του 2%, χωρίς αύξηση της απασχόλησης. Σταθερή τουλάχιστον είναι η ανεργία κι εδώ πέρα αναρωτιέται κανείς τί ανάπτυξη είναι αυτή που δεν φέρνει αύξηση της απασχόλησης; Μα είναι η ανάπτυξη μιας οικονομίας που δημιουργείται και είναι η οικονομία του χρέους, της χρεοκοπίας των νοικοκυριών, των πλειστηριασμών, των κατασχέσεων, του Airbnb. Προφανώς και δεν παράγονται θέσεις απασχόλησης από αυτά. Αυτή είναι η οικονομία που δημιουργείτε. Οικονομία τύπου υπόθεσης Ιωάννας Κολοβού, υπόθεσης Πάτση.

Η Ιωάννα Κολοβού που μένει στο σπίτι της, αλλά και για τους νόμους σας το έχασε, με τους ηλεκτρονικούς πλειστηριασμούς που νομοθέτησε ο ΣΥΡΙΖΑ, με το πτωχευτικό που νομοθετήσατε εσείς και το σχέδιο «Ηρακλής». Βλέπουμε τα πάρα πολύ ενδιαφέροντα στοιχεία αυτής της οικονομίας. Οι εταιρείες, είτε Funds που ακόμα ζητάμε να μας πείτε ποιοι είναι οι μπροστινοί και οι πραγματικοί μέτοχοι, πόσο κοντά είναι στο Μαξίμου, στο «Μητσοτάκης Α.Ε.». Περιμένουμε να μας αποκαλύψετε τα ονόματά τους.

Μάθαμε για τον κ. Πάτση, Βουλευτή σας, βγαίνουν και άλλοι και τί βλέπουμε να γίνεται σε αυτό το πλαίσιο; Παίρνουν δάνεια από τις τράπεζες που έχουμε ανακεφαλαιοποιήσει ξανά και ξανά. Η κυρία Κολοβού, που την πετούσατε έξω από το σπίτι της έχει συμβάλει σε αυτή την ανακεφαλαιοποίηση των τραπεζών και αυτές οι τράπεζες δίνουν δάνεια στον κ. Πάτση και σε άλλα Funds και ανθρώπους για να αγοράσουν σε μηδαμινή αξία, στο 3%, 4%, 5%, 6%, 7% της ονομαστικής αξίας, τα δάνεια.

Στη συνέχεια, να φτιάξουν δικές τους εταιρείες, να τα πουλήσουν σε χαμηλή αξία αυτά τα δάνεια για να δικαιούνται τις εγγυήσεις από το σχέδιο «Ηρακλής». Αυτά τα 24 δισεκατομμύρια. 19 δισεκατομμύρια λέει η Επιτροπή ήδη ότι πρέπει να γραφτούν στο δημόσιο χρέος και στη συνέχεια, βέβαια, αυτά τα σπίτια γίνονται πακέτο για να πάρουν και άλλα δάνεια με υποθήκη αυτό το πακέτο. Γίνονται παράγωγα και χρηματιστηριακά παιχνίδια στις πλάτες του ανθρώπινου πόνου.

Το ερώτημα είναι και προς τον ΣΥΡΙΖΑ. Θέλω να καταλάβω, ο ΣΥΡΙΖΑ ακόμα δεν δεσμεύεται ότι θα καταργήσει το σχέδιο «Ηρακλής»; Το σχέδιο «Ηρακλής» για να καταλάβουν οι πολίτες που μας ακούνε είναι αυτό που περιγράφει όλο αυτό το πλιάτσικο του χρηματιστηριακού παιχνιδιού σε βάρος της ζωής των ανθρώπων που για τα κέρδη κάποιων που τα παίρνουν τρεις φορές, τρεις φορές πληρώνονται από τον αέρα που βάζουν για να πάρουν τα σπίτια των ανθρώπων για να πετάξουν τις οικογένειες έξω. Αυτή η νομιμοποιημένη απάτη είναι το σχέδιο «Ηρακλής» μαζί με το πτωχευτικό.

Στο σχέδιο «Ηρακλής» ο ΣΥΡΙΖΑ το μόνο πρόβλημα που έχει είναι, ότι αν θα γραφτούν τα 19 ή 24 δις στο δημόσιο χρέος ή όχι;

Η κριτική που κάνει στην Κυβέρνηση είναι τι έκανε λάθος και ενώ στην Ιταλία δεν γράφονται, στην Ελλάδα εγγράφονται στο δημόσιο χρέος;

Αυτό είναι το πρόβλημα;

Ο ανθρώπινος πόνος, που δημιουργεί το σχέδιο «Ηρακλής», δεν είναι, πλέον, πρόβλημα;

Το ΜέΡΑ25 ζητάει ξεκάθαρα να καταργηθεί το σχέδιο «Ηρακλής» και να γίνει μια δημοκρατική διαχείριση του ιδιωτικού χρέους. Μια δημοκρατική διαχείριση του ιδιωτικού χρέους στα πλαίσια που έχουν εφαρμοστεί και στην Αμερική και σε άλλες χώρες με τη δημιουργία ενός δημόσιου φορέα διαχείρισης του ιδιωτικού χρέους, όπου μεταφέρονται τα κόκκινα δάνεια που επαναγοράζονται από τα funds και τους ευνοούμενούς σας στην τιμή την εξευτελιστική που τα αγόρασαν στο 3%, στο 4%, στο 5%. Οι άνθρωποι συνεχίζουν να ζουν μέσα στα σπίτια τους μέχρι να αποκατασταθεί η οικονομική ομαλότητα και να μπορέσουν είτε να πουλήσουν το σπίτι τους και να πάρουν τα χρήματά τους, είτε να ολοκληρώσουν την αποπληρωμή του δανείου και να μείνουν στο σπίτι τους. Εννοείται με κούρεμα όλων των δανείων που δεν είναι ποτέ δυνατόν να αποπληρωθούν από την κατάσταση των ανθρώπων. Στο ενδιάμεσο, να πληρώνουν ένα ενοίκιο με πάγωμα των δόσεων κεφαλαίου και επιτοκίων. Θα πληρώνουν ένα ενοίκιο αντί για όλα αυτά με κοινωνικά κριτήρια, που θα ορίζονται από συμμετοχικές επιτροπές στους οικείους Δήμους. Αυτή είναι μια απάντηση στο πλιάτσικο που γίνεται σήμερα.

Ακούω και από τον ΣΥΡΙΖΑ, ότι «Μα δεν έχει γίνει κανένας πλειστηριασμός από εμάς, κατά την διάρκεια της Κυβέρνησής μας». Πραγματικά με σοκάρει αυτό το επίπεδο του εμπαιγμού.

Θέλετε να πείτε ότι όταν νομοθετούσατε για τους ηλεκτρονικούς πλειστηριασμούς το κάνατε για να εμποδίσετε τους πλειστηριασμούς;

Η κυρία Κολοβού έχασε το σπίτι της από ηλεκτρονικό πλειστηριασμό που εσείς νομοθετήσατε, εσείς το κάνατε. Αλλά θα τους παγώνατε τους πλειστηριασμούς;

Νομοθετήσατε το όλο το πλαίσιο, αλλά θα τους παγώνατε εσαεί;

Δεν θα γινόταν πλειστηριασμός ποτέ;

Απλά νομοθετήσατε το όλο το πλαίσιο, ώστε να γίνονται ηλεκτρονικά και να μην μπορεί κανένα κίνημα να το σταματήσει. Τυχαία το κάνατε αυτό. Δεν είχατε σκοπό να κάνετε πλειστηριασμούς. Πραγματικά και ο εμπαιγμός έχει ένα όριο.

Μιλάμε βέβαια, και μίλησε προηγουμένως ο κ. Υπουργός, για τις τιμές της ενέργειας. Έχουμε, εδώ, τον εμπαιγμό του πλαφόν στο φυσικό αέριο, όπου η Επιτροπή έρχεται και λέει: εντάξει η Γερμανία και λίγες χώρες ακόμα δεν θέλουν πλαφόν- θα σας βάλουμε ένα πλαφόν σε τιμή υψηλότερη από ό,τι έχουμε σήμερα, ώστε να μην είναι πλαφόν. Ονομαστικά θα έχετε πλαφόν, αλλά δεν θα έχετε πλαφόν. Απέναντι σ’ αυτόν τον εμπαιγμό η Κυβέρνηση δεν τολμάει να βάλει ούτε ένα βέτο. Θα μου πείτε, δεν περιμέναμε από την «Κυβέρνηση Μητσοτάκης Α.Ε.» να βάλει βέτο. Κι όμως, έχει βάλει βέτο. Έχει προτάξει το στήθος της απέναντι σε εξελίξεις που δεν εξυπηρετούσαν τα εθνικά συμφέροντα.

Ποια είναι τα εθνικά συμφέροντα που προστάτευσε η Κυβέρνηση Μητσοτάκη;

Τους εφοπλιστές, αφού όταν ήταν για να μην περάσει η πρόταση να επιτρέπεται να μεταφέρεται το πετρέλαιο της Ρωσίας από τους Έλληνες εφοπλιστές, εκεί έβαλε βέτο. Για τις τιμές της ενέργειας δεν βάζει βέτο. Για τον δίκαιο διαμοιρασμό της προσφυγικής φροντίδας δεν βάζει βέτο. Για την αναδιάρθρωση του χρέους δεν βάζει βέτο. Για όλα αυτά που αφορούν τους πολλούς δεν βάζει βέτο. Για τους εφοπλιστές έβαλε βέτο. Έδωσε μεγάλο αγώνα. Τα βέτο σας τα βάζετε μόνο για τους λίγους.

Για να δούμε, πώς όλα αυτά αποτυπώνονται στον Προϋπολογισμό. Έχουμε το μείγμα των έμμεσων φόρων, οι ταξικοί φόροι δηλαδή, τους οποίους δεν μπορεί να αποφύγει κάποιος που δεν έχει χρήματα, γιατί θα πρέπει να πάει στο σούπερ μάρκετ, να αγοράσει τρόφιμα, θα πρέπει να πληρώσει τους λογαριασμούς του. Αυτά είναι τα βασικά έξοδα επιβίωσης. Εκεί υπάρχει ΦΠΑ και είναι πολύ βαρύς. Δεν τον μειώνει η Κυβέρνηση, τον αφήνει σε δυσθεώρητα ύψη, κι ας έχει υπερ απόδοση και ας έχει υπερέσοδα. Η Κυβέρνηση φέτος έχει περίπου 5 δις παραπάνω από ό,τι περίμενε έσοδα και δεν μείωσε τον ΦΠΑ. Εν μέσω αυτής της κρίσης, συνεχίζει όμως την φοροαφαίμαξη, το μείγμα των εμμέσων φόρων και φυσικά αυτοί που πληρώνουν υποχρεωτικά, είναι τα νοικοκυριά.

Από το γιγάντιο 55% του συνόλου, θα ξεπεράσει με βάση τον Προϋπολογισμό, το 57%, το αυξάνουν διαρκώς, ενώ ο φόρος των φυσικών προσώπων, δηλαδή, των πολιτών, θα συνεχίσει να πληρώνει τη μερίδα του λέοντος, σε σχέση με νομικά πρόσωπα και εταιρείες. Την ίδια στιγμή οι μεταβιβάσεις και οι κοινωνικές παροχές στην πράξη μειώνονται. Σε αυτήν την κατάσταση όπου οι πολίτες δεν μπορούν, να τα βγάλουν πέρα και να φέρουν ένα πιάτο φαΐ στα παιδιά τους, τους μειώνει τις παροχές. Μας μειώνει τις κοινωνικές παροχές.

Έχουμε τώρα το σύνολο των μεταβιβάσεων σε υγεία, πρόνοια, ανέργους και Δήμους να μειώνεται κατά 2,25% δισεκατομμύρια, για τις συντάξεις η κρατική επιχορήγηση αυξάνεται, μεν, κατά 527 εκατομμύρια, την ίδια στιγμή που αυξάνεται πάρα πολύ ο αριθμός των συνταξιούχων. Προβλέπουνε αύξηση των συντάξεων 7%- 8% ,ενώ ξέρουνε ότι στο τέλος της επομένης της υλοποίησης του Προϋπολογισμού η ονομαστική αύξηση των τιμών φθάνει στο 15%, η πραγματική για τα φτωχά νοικοκυριά θα έχει ξεπεράσει τα 30%. Στοχοποιούν επίσημα τα νοικοκυριά.

Επίσης, έχουμε στις επικουρικές συντάξεις, αντί για αύξηση να μειώνεται η δαπάνη, που σημαίνει ότι θα έχουμε σημαντική μείωση, καθώς αυτές οι συντάξεις θα επιμεριστούν σε πολύ περισσότερους δικαιούχους. Και περισσότεροι αυτοί που θα λάβουν, μεγαλύτερος, δηλαδή, ο παρονομαστής και μικρότερο το ποσό που θα διανέμουνε. Η δαπάνη για το επίδομα ανεργίας παραμένει αμετάβλητη, ενώ έχουμε μείωση της κρατικής χρηματοδότησης για τον ΕΟΠΥΥ. Από τα 650 στα 500 εκατομμύρια ευρώ για το 2023. Έχουμε δε, και εδώ είναι η ουσία του Προϋπολογισμού για την Κυβέρνηση, τα χρήματα που θα ξεκοκαλίσουν οι ολιγαρχίες. 8,3 δισεκατομμύρια από το Πρόγραμμα Δημοσίων Επενδύσεων, 7 του Ταμείου Ανάκαμψης εκ των οποίων 3,7 από το σκέλος των επιχορηγήσεων, στον οποίο έχουν ενταχθεί αυτή τη στιγμή 440 έργα ύψους επένδυσης 13,7 δισεκατομμυρίων ευρώ.

Περίπου 14 δισεκατομμύρια, θα καταλήξουν στα χέρια των ολιγαρχών και δεν χρειάζεται να πάει κανείς πολύ μακριά για να ακούσει τις δηλώσεις του Προέδρου της ΓΣΕΒΕΕ, τις δηλώσεις των κλαδικών εκπροσώπων. Οι άνθρωποι τα λένε ξεκάθαρα. Δεν υπάρχει δραχμή για τις μικρές και μεσαίες επιχειρήσεις άκουσα πριν τον Υφυπουργό, να μιλάει και για τα στεγαστικά δάνεια στους νέους, από τις τράπεζες. Για όσους έχουν λευκό Τειρεσία. Από τις τράπεζες.

Για τις επιχειρήσεις; Ταμείο Ανάκαμψης. Από τις τράπεζες. ΕΣΠΑ; Από τις τράπεζες. Ποιος μπορεί να περάσει από το τραπεζικό δανεισμό; Όποιος έχει λευκό Τειρεσία. Πόσες επιχειρήσεις στην Ελλάδα δεν έχουν πρόσβαση σε τραπεζικό δανεισμό από τις 830.000 επιχειρήσεις οι 30, οι 40 χιλιάδες επιχειρήσεις. Μιλάμε για περίπου 5%.

Όλες οι άλλες στον Καιάδα. Και βέβαια, επανερχόμαστε στα πρωτογενή πλεονάσματα. Με πρωτογενές πλεόνασμα 0,7 του ΑΕΠ, είναι το πρώτο. Θα ακολουθήσουν προφανώς και ακόμη πιο αιματηρά. Αυτό είναι μόλις στα 1.7 δισεκατομμύρια ευρώ και να δούμε πόσα θα είναι τελικά με την εκτέλεση του Προϋπολογισμού που θα φτάσει. Την ίδια στιγμή το χρέος αυξάνεται σε απόλυτους αριθμούς, η αποπληρωμή του χρέους η ετήσια είναι στο ύψος του 16,4 δισεκατομμυρίων και έχουμε το κόστος του δανεισμού να εκτινάσσεται. Παρ’ όλα αυτά για την Κυβέρνηση είναι βιώσιμο. Καμία συζήτηση για αναδιάρθρωση, καμία συζήτηση για βέτο. Βέτο για τους εφοπλιστές, ναι. Σε ό,τι αφορά τους πολλούς και τη γενική οικονομία, όχι.

Ολοκληρώνοντας, λίγα λόγια για την πραγματική εικόνα της χώρας μας. Είπαμε ότι ο πληθωρισμός στα βασικά είδη διατροφής και επίσημα τρέχει με ρυθμό υψηλότερο του 15% ήδη. Αυξήσεις σε ψωμί, δημητριακά, γαλακτοκομικά, αυγά, κρέας, έλαια, κυμαίνονται από 17% έως 25% και αντί για να φέρει η Κυβέρνηση αυτό που το ΜέΡΑ25 φώναζε την πρώτη στιγμή, την αυτόματη τιμαριθμική αναπροσαρμογή, αυτό που είχαμε ως χώρα όσο είχαμε πληθωρισμό, η Κυβέρνηση έφερε ένα «καλάθι του νοικοκυριού» στο οποίο, πραγματικά, και οι ίδιοι της οι ψηφοφόροι και υποστηρικτές της έχουν γυρίσει την πλάτη. Είναι αστείο και ο τρόπος που σχηματίζεται και η ουσία των μειώσεων του. Η Ελλάδα βρίσκεται στην 7η θέση μεταξύ 38 χωρών στην ετήσια αύξηση του κόστους ενέργειας. Η Αθήνα είναι 11η μεταξύ 32 ευρωπαϊκών πρωτευουσών συμπεριλαμβανομένων χωρών που δεν είναι στην Ευρωπαϊκή Ένωση, με το πιο ακριβό ρεύμα σε όρους αγοραστικής δύναμης. Χαμηλοί μισθοί, πολλές ώρες εργασίας και κακές επιδόσεις στη προστασία των εργασιακών δικαιωμάτων κατατάσσουν την Ελλάδα στην 28η θέση στον ΟΟΣΑ ανάμεσα σε 30 χώρες. Ακρίβεια, φτωχοποίηση, ανεργία, εργασιακή ανασφάλεια, τα μεγάλα προβλήματα των πολιτών με βάση ακόμα και τις δημοσκοπήσεις των καλοπληρωμένων μέσων μαζικής εξαπάτησης. Όμως, η Κυβέρνηση και τα φίλια μέσα, προβάλλουν ελληνοτουρκικά, προσφυγικό, εγκληματικότητα, πουλώντας φόβο και τρόμο. Και όλα αυτά κύριε Πρόεδρε, όταν τρεις στους δέκα Έλληνες με βάση την Eurostat, βρίσκονται σε κίνδυνο φτώχειας και κοινωνικού αποκλεισμού. Όταν η χώρα μας έχει την τρίτη θέση όσον αφορά τον δείκτη φτώχειας και τον κίνδυνο φτώχειας, ανάμεσα στις 27 χώρες της Ευρωπαϊκής Ένωσης. Όταν περισσότεροι από τρία εκατομμύρια κάτοικοι της χώρας μας είναι στο όριο της φτώχειας, πάνω από 600.000 αντιμετωπίζουν πρόβλημα τροφής, 156.000 πεινάνε, δηλαδή, δεν τρώνε για μια μέρα την εβδομάδα ή δεν έχουν φάει αν και πεινάνε. Αυτά είναι τα πραγματικά στοιχεία και απέναντι σε όλα αυτά τα στοιχεία η Κυβέρνηση προχωρά και στο τελειωτικό έγκλημα, στην ποινικοποίηση της ανεργίας. Προσπαθεί να εξαφανίσει ονομαστικά τους ανέργους και ας υπάρχουν στην κοινωνία, βάζοντας ποινές στους ανέργους. Την ίδια στιγμή, που όλα αυτά είναι για το θεαθήναι.

**ΛΑΖΑΡΟΣ ΤΣΑΒΔΑΡΙΔΗΣ (Γενικός Εισηγητής της Ν.Δ.)(Ομιλεί εκτός μικροφώνου):** Τι ποινικοποίησε για τους ανέργους;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ πολύ κύριοι συνάδελφοι. Ολοκληρώστε κ. Αρσένη.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Εισηγητής του ΜέΡΑ25):** Έχετε θέσει σε εφαρμογή το χρωματικό νομοσχέδιο του Υπουργείου Εργασίας που προβλέπει διαγραφή ανέργων από τα σχετικά μητρώα, ώστε να εμφανίζεται μικρότερη η ανεργία. Από το Μάρτιο εμείς το είχαμε πει ότι θα γίνει αυτό το έγκλημα. Θυμάστε, έχετε 600.000 απόσταση απ’ τη καταγραφή ανέργων από την ΕΛΣΤΑΤ από ότι τα πραγματικά νούμερα στον αέρα. Θέλετε να τους σβήσετε αυτούς τους ανθρώπους, να τους εξαφανίσετε, να μπορείτε να πουλάτε τη δικιά σας πλασματική εικόνα. Και φέρνετε στην ισχύ, ποινολόγιο ανέργων, που θα προβλέπει, όχι μόνο τη διαγραφή τους από τα μητρώα, αλλά και επιβολή προστίμων στους ανέργους συμπολίτες μας. Και όλα αυτά, πραγματικά για να μπορείτε να παρουσιάζετε ωραία νούμερα. Γιατί το 85% των ανέργων δεν έχουν κανένα επίδομα. Όλα αυτά γίνονται για να μπορείτε να παρουσιάζεται εσείς και τα κρατικοδίαιτα μέσα μαζικής εξαπάτησης, μια πλασματική εικόνα.

Προφανώς καταψηφίζουμε έναν Προϋπολογισμό ο οποίος στοχεύει στη λεηλασία της κοινωνίας και δεν θα εφαρμοστεί, για έναν πολύ απλό λόγο, γιατί όπως στις 9 Νοέμβρη, όπως στις 17 Νοέμβρη η κοινωνία κατεβαίνει στους δρόμους και θα μπλοκάρει τα σχέδιά σας. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προέδρος της Επιτροπής):** Τον λόγο έχει η κυρία Σουλτάνα Ελευθεριάδου. Για 6 λεπτά παρακαλώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Δούνια (Νόνη) Παναγιώτα, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Νικόλαος Παππάς, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Ιωάννης Δελής, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Μπακαδήμα Φωτεινή.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ κύριε Πρόεδρε, κυρίες και κύριοι Βουλευτές. Η Νέα Δημοκρατία θριαμβολογεί ότι, καταρτίζει τον πρώτο προϋπολογισμό εκτός του πλαισίου μνημονιακής επιτήρησης ή ενισχυμένης εποπτείας.

Δεν αναφέρει βέβαια, ότι η καθαρή έξοδος από τα μνημόνια που πέτυχε ο ΣΥΡΙΖΑ το 2018 δρομολόγησε και την έξοδο από την ενισχυμένη εποπτεία, ώστε να έχει αυτή τη στιγμή τη δυνατότητα να φέρνει ένα σχέδιο προϋπολογισμού. Έναν Προϋπολογισμό, ο οποίος είναι καθαρά δική της πολιτική επιλογή και να το σημειώσουμε αυτό ότι, όλες οι διατάξεις που φέρνει αυτός ο προϋπολογισμός είναι επιλογές, πολιτικές της Νέας Δημοκρατίας χωρίς να πιέζεται από κανέναν και από τίποτα και χωρίς, να έχει υποχρέωση από κανέναν και σε τίποτα.

Οι πολίτες βέβαια, γνωρίζουν ποια κυβέρνηση παρέλαβε τη χώρα χρεοκοπημένη. Ποια κυβέρνηση, παρέλαβε τη χώρα χωρίς να μπορούν να πληρωθούν ούτε μισθοί, ούτε συντάξεις και παρέδωσε μια χώρα έξω από μνημόνια, με ρυθμισμένο το χρέος και με γεμάτα τα Δημόσια Ταμεία, και αυτή δεν ήταν άλλη από την κυβέρνηση του ΣΥΡΙΖΑ-Προοδευτική Συμμαχία και φυσικά ο ΣΥΡΙΖΑ-Προοδευτική Συμμαχία, προστάτευσε καθ’ όλη τη διάρκεια της διακυβέρνησής του την πρώτη κατοικία.

Όλα αυτά που ακούμε τις τελευταίες μέρες ότι, ο ΣΥΡΙΖΑ ακύρωσε τον νόμο που προστατεύει την πρώτη κατοικία, είναι ψέματα και μόνο ψέματα και είναι ντροπή να ακούγονται τόσο από το στόμα Υπουργών και Υφυπουργών όσο και από το στόμα Βουλευτών της Νέας Δημοκρατίας και του ΠΑΣΟΚ-ΚΙΝΑΛ.

Και, γιατί το λέω αυτό; Γιατί όλα έχουν ένα όριο. Οι μισοί εδώ μέσα είμαστε δικηγόροι. Οι μισοί εδώ μέσα στα δικαστήρια τι κάνουμε, τι κάναμε όλα αυτά τα χρόνια; Χρησιμοποιούσαμε τους νόμους που έφερε ο ΣΥΡΙΖΑ. Πρώτα το νόμο Κατσέλη, τον οποίο έφερε το ΚΙΝΑΛ, μετά το νόμο Σταθάκη και μετά το νόμο Φλαμπουράρη, τους χρησιμοποιούσαμε όλοι στα δικόγραφα μας για να σώσουμε τις πρώτες κατοικίες των πελατών μας.

Μάλιστα, για να διευκρινίσουμε ο νόμος Σταθάκη, είχε πιο διευρυμένο πλαίσιο προστασίας από τον νόμο Κατσέλη, γιατί ο νόμος Κατσέλη αφορούσε μόνο ιδιώτες και συνταξιούχους ενώ, ο νόμος Σταθάκη αφορούσε και ελεύθερους επαγγελματίες και πρώην εμπόρους που είχαν χάσει την πτωχευτική ιδιότητά τους.

Ο νόμος Κατσέλη αφορούσε μόνο χρέη προς τράπεζες και ιδιώτες ενώ, ο νόμος Σταθάκη πρόσθεσε και τα χρέη προς εφορία και ασφαλιστικούς οργανισμούς και φυσικά, ο νόμος Σταθάκη, προστάτευε πλήρως την πρώτη κατοικία αξίας έως 280.000 ευρώ.

Επομένως, μέχρι την λήξη του νόμου Σταθάκη, μηδέν πλειστηριασμοί. Και, τι έγινε μετά; Τι έφερε ο ΣΥΡΙΖΑ; Έφερε το νόμο Φλαμπουράρη, τη γνωστή πλατφόρμα προστασίας της πρώτης κατοικίας ευάλωτων νοικοκυριών.

Κύριε Υπουργέ, μπήκαν πολύ περισσότεροι στην πλατφόρμα χιλιάδες μπήκαν και πολλαπλάσιοι από όσους μπήκαν στη δική σας πλατφόρμα, η οποία είναι ανεφάρμοστη.

Η πλατφόρμα επί ΣΥΡΙΖΑ, οδήγησε σε ένα αποτέλεσμα, να μην εκπλειστηριαστεί  όσο ίσχυε καμία πρώτη κατοικία. Μηδέν εις το πηλίκο, κύριε Υπουργέ. Η δικιά σας πλατφόρμα είναι παντελώς ανεφάρμοστη. Φέρατε τον κατάπτυστο πτωχευτικό νόμο, που ουσιαστικά οδηγεί στη φτωχοποίηση και στην πτώχευση ακόμα και ιδιωτών, ιδιώτες πτωχεύουν ακόμα και για ένα ευρώ. Κάνατε πτωχευτική περιουσία τη σύνταξη και το μισθό. Καταλαβαίνετε τι έγκλημα έχετε κάνει και μου λέτε εμένα τώρα για τα αποτελέσματα της πλατφόρμας; Υφυπουργός είστε, δεν γνωρίζετε πόσοι μπήκαν στην πλατφόρμα του ΣΥΡΙΖΑ και πόσοι στη δική σας; Αυτό που κάνετε αυτή τη στιγμή, να με διακόπτετε, προσπαθώντας να δημιουργήσετε εντυπώσεις, είναι αισχρό και είναι ντροπή για τον κόσμο που σας ακούει και χάνει τη πρώτη κατοικία του για πολύ μικρό χρέος, για 1 χιλιάρικο, για 2 χιλιάρικα, για 3 χιλιάρικα. Με πήρε δικός σας δικαστικός επιμελητής, που ανήκει στο κόμμα σας, πριν λίγες μέρες και ξέρετε τι μου είπε; «Επιδίδω καθημερινά γίνονται δεκάδες κατασχέσεις στην Καβάλα, κατασχέσεις πρώτης κατοικίας, κάντε κάτι», οι δικοί σας άνθρωποι.

44.000, λοιπόν, προγραμματισμένοι πλειστηριασμοί για το 2022 και πρώτης κατοικίας, 700.000 ακίνητα στα χέρια των funds, τα οποία να θυμίσουμε, ότι δεν πληρώνουν φόρους για καμία πράξη τους, γιατί κάνουν χρήση του νόμου του 2003. Η μεγαλύτερη ανακαταδιανομή πλούτου από τη μεταπολίτευση και μετά γίνεται αυτή τη στιγμή. Όλη η ακίνητη περιουσία του ελληνικού λαού θα συγκεντρωθεί σε λίγες εταιρείες συγκεκριμένων συμφερόντων. Βλέπουμε, κύριε Υπουργέ, γι’ αυτό δεν σας ακούσαμε να λέτε, να πλουτίζουν άνθρωποι που νομοθετούν μαζί σας, από την ίδια τη νομοθέτησή σας και την ίδια ώρα βλέπουμε τα κοινωνικά παντοπωλεία, σε όλους τους δήμους της χώρας, να γεμίζουν με ουρές για να πάρουν μια σακούλα τρόφιμα. Αυτό έπρεπε να σας απασχολεί, κύριε Υπουργέ, κυβερνάτε, εσείς κυβερνάτε τρεισήμισι χρόνια.

Το σχέδιο προϋπολογισμού, λοιπόν, δόλια παραβλέπει τις ζοφερές συνθήκες που βιώνει η ελληνική κοινωνία, παραβλέπει δόλια τη διπλή αφαίμαξη των πολιτών και ως καταναλωτών και ως φορολογούμενων. Δεν φέρνετε κανένα μέτρο ανακούφισης κατά της ακρίβειας, αντιθέτως, 412 εκατομμύρια λιγότερα για την πρόνοια, την ώρα που τα ελληνικά νοικοκυριά υποφέρουν, που πλέον μιλάμε, το λέω και το ξαναλέω, για απλή επιβίωση, αυτός είναι ο στόχος των νοικοκυριών, ενώ θα έπρεπε να είναι η αξιοπρεπή διαβίωση. Το καλάθι του νοικοκυριού είναι προσβολή για τους Έλληνες πολίτες το 2022 και ενώ είμαστε εκτός μνημονίων και εκτός ενισχυμένης εποπτείας.

Είναι πολιτική σας επιλογή, σε αυτόν τον προϋπολογισμό, να έχετε για την παιδεία ποσοστό 3,9%, όταν το 2022 το αντίστοιχο ποσοστό που θα δαπανιούνταν ήταν 4,1 και ήταν ήδη πολύ μικρό. Είναι δική σας πολιτική επιλογή, στον τομέα της υγείας να έχετε προϋπολογισμένο σε αυτό που θα φέρετε προς ψήφιση 5,6%, ενώ πέρυσι είχατε 6,1. Σαν να τέλειωσε ο covid,σαν να μην υπάρχει ακρίβεια, που πλήττει εκτός από τα νοικοκυριά και τα νοσοκομεία και τα σχολεία μας. Είναι δική σας επιλογή να φέρνετε 59 εκατομμύρια λιγότερα από το 2022 για το Υπουργείο Αγροτικής Ανάπτυξης. Καμία στήριξη για ζωοτροφές, λιπάσματα και άλλες δαπάνες.

Θα σας πω κάτι, τι μου είπε ένας παραγωγός. Μου είπε, λοιπόν, σε μια βόλτα που έκανα στην λαϊκή αγορά της Καβάλας, πέρσι λέει, μετρούσε με σακούλες το τι έδινε, με το πόσες σακούλες έδινε με τρόφιμα. «Πέρσι λέει, που έδινα τις μισές σακούλες απ’ ότι φέτος, πέρσι έδινα 150 σακούλες και φέτος δίνω 250 σακούλες τη μέρα, πουλάω, όμως, λιγότερα προϊόντα». Τι σημαίνει αυτό; Ότι ο κόσμος πλέον έχει καταντήσει στην Ελλάδα να πηγαίνει να αγοράζει μία ντομάτα, ένα αγγουράκι, ένα μήλο. Εκεί έχουμε φτάσει, καταστάσεις που εσείς ποτέ μα ποτέ δεν θα τις ζήσετε γιατί ζείτε μέσα στο γυάλινο πύργο σας, εκεί που ζει και ο κ. Μητσοτάκης όλη του τη ζωή.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ**: Ευχαριστώ, κύριε Πρόεδρε. Λυπάμαι που ο κ. Σκυλακάκης στη δεύτερη συνεδρίαση, αν θυμάμαι καλά ή στην πρώτη, ήταν προκλητικός, διότι εκτός από τον ισχυρισμό του για πλειστηριασμό του σπιτιού της κυρίας Κολοβού το Μάρτιο του 2019, όπως είπε – άρα φταίει ο ΣΥΡΙΖΑ – κατάφερε, βεβαίως, να γίνει αυτή η είδηση σε όλο το μιντιακό σύστημα, το ελεγχόμενο από τη Νέα Δημοκρατία και από την Κυβέρνηση, η διατύπωση κλισέ ότι ο πλειστηριασμός του σπιτιού της κυρίας Κολοβού έγινε επί ΣΥΡΙΖΑ. Αυτό επεδίωκε και ας έκανε την αυτοκριτική του προχθές, που διευκρίνισε ότι δεν υλοποιήθηκε πλειστηριασμός τότε, αλλά υλοποιήθηκε το 2022.

Εκτός, όμως, από το θέμα του πλειστηριασμού, ο κύριος Σκυλακάκης μίλησε με πολύ απαξιωτικά και ειρωνικά σχόλια για τη διακυβέρνηση ΣΥΡΙΖΑ. Χαρακτηριστικά έλεγε «με λόγια του αέρα, βεβαίως, ξέρω και εγώ να κυβερνώ τα τεσσεράμισι χρόνια». Να θυμίσω, όμως, ότι ο ΣΥΡΙΖΑ άφησε 37 δις και ρυθμισμένο το χρέος και χάρη σε αυτά τα 37 δις η χώρα είχε αξιοπιστία να δανειστεί και δανείστηκε όλα αυτά τα χρόνια που με τις αλλεπάλληλες κρίσεις. Έβγαλε τη χώρα από τα μνημόνια. Εσείς πανηγυρίζετε τώρα ότι είναι ο πρώτος προϋπολογισμός εκτός εποπτείας, όταν, όμως, το 2018 ο εκλεκτός σας, ο κ. Στουρνάρας, ζητούσε πιστοληπτική γραμμή και όχι καθαρή έξοδο, άρα ζητούσε να έχουμε παράταση της μνημονιακής κατάστασης.

Να θυμίσω, επίσης, ότι από τα πρώτα χρόνια του μνημονίου, το βύθισμα της οικονομίας το 2011 και το 2012, σταδιακά άρχισε η ανάκαμψη από το 2017 και βεβαίως, συνεχίστηκε μετά με μικρούς ρυθμούς, διότι είχαμε υποστεί μια τεράστια καθίζηση, κυρίως από το πρώτο και το δεύτερο μνημόνιο. Να θυμίσω, επίσης, ότι σήμερα, από άποψη δημοσιονομική, ζούμε σε τελείως διαφορετική εποχή από αυτή που ζούσαμε μέχρι το 2019. Δεν υπάρχει σύμφωνο δημοσιονομικής σταθερότητας. Υπάρχει το Ταμείο Ανάκαμψης και Ανθεκτικότητας, που ήταν το πρώτο κοινό δάνειο της Ευρωπαϊκής Ένωσης με 750 δις και 32 δις προς τη χώρα μας. Αυτές είναι οι διαφορές οι οποίες κρίνουν κατά πόσο μπορούσε η κυβέρνηση του ΣΥΡΙΖΑ, με το «πιστόλι στον κρόταφο» να προχωρήσει σε δημοσιονομικές πολιτικές ανακούφισης των λαϊκών στρωμάτων και πως σήμερα έχουμε τη δυνατότητα, με κονδύλια, τα οποία εισρέουν από πολλές πλευρές, να κάνουμε πολιτική.

Εμφανίζετε, λοιπόν, σήμερα ότι ζούμε σε μια κοσμογονία, επενδύσεις και εξαγωγές, ενώ υπάρχει διεύρυνση του ελλείμματος του εμπορικού ισοζυγίου, αύξηση καταθέσεων, ενώ υπάρχει ιδιωτικό χρέος 258 δισεκατομμύρια προς όλες τις κατευθύνσεις, εφορίες, ασφαλιστικά ταμεία τράπεζες κλπ. και βεβαίως οι επενδύσεις είναι κατώτερες των πανηγυρισμών σας, διότι η πρόβλεψη για το 2023 είναι 15,5%, σημαντικά κάτω από το 21,5% που προβλέπει το μεσοπρόθεσμο, ενώ η εκτίμηση για το 2022 είναι 10%. Επίσης, να δούμε η ανάπτυξη και οι επενδύσεις, που λέτε ότι είμαστε πηγή έλξης των παγκόσμιων κολοσσών, πού κατευθύνονται και με ποιο περιεχόμενο.

Κύριε Υπουργέ, προσωπικά θα έλεγα ότι το να έχουμε 50 πεντάστερα ξενοδοχεία στα νησιά της χώρας μας, για μένα δεν είναι επένδυση, η οποία δίνει προοπτική βιώσιμης ανάπτυξης και με οικολογικό και κοινωνικό περιεχόμενο.

Για μένα είναι μια προοπτική κερδών μεγάλων κολοσσών, που ουδεμία σχέση έχουν με την ευημερία του ελληνικού λαού. Όσο για το Ταμείο Ανάκαμψης, η εκτίμηση για εκταμίευση 3,8 δις είναι απίθανο να μπορέσει να γίνει μέσα στο 2022 όταν έχουμε μέχρι τέλη Σεπτεμβρίου 300 εκατομμύρια απορροφητικότητα. Στο θέμα της ακρίβειας μίλησαν οι Εισηγητές μας αναλυτικά, και για την ενεργειακή ακρίβεια και για την ακρίβεια στα τρόφιμα, και οι προβλέψεις που κάνετε-διορθωτική πρόβλεψη για τον προϋπολογισμό του 2023 5%, -ευτυχώς που κάνατε και αυτή την πρόβλεψη-διότι πέρσι είχατε προβλέψει 1% πληθωρισμό όταν σε λίγους μήνες είχαμε 8, 9, 10 και 11% πληθωρισμό ανάμεσα στις πρώτες χώρες της Ευρωπαϊκής Ένωσης. Σε ότι αφορά την αύξηση των μισθών και των συντάξεων, αυτές οι αυξήσεις που δίνετε σε καμία περίπτωση δεν μπορούν να αντισταθμίσουν τον πληθωρισμό.

Σε ό τι αφορά την τοπική αυτοδιοίκηση επειδή είμαι και Βουλευτής Περιφέρειας, θέλω να πω ότι έχουμε μείωση στον προϋπολογισμό 5 εκατομμύρια από την τακτική επιχορήγηση, έναντι αύξησης 120 εκατομμυρίων που ήταν προσωπική υπόσχεση του κυρίου Μητσοτάκη και βεβαίως και μηδενική πρόβλεψη για το ενεργειακό κόστος. Απέναντι σε αυτόν τον προϋπολογισμό της αύξησης των κοινωνικών δραστηριοτήτων, της ακρίβειας και της ευρωστίας ισχυροποίησης των ισχυρών, εμείς αντιπροτείνουμε ένα ολιστικό σχέδιο βιώσιμης ανάπτυξης με αιχμή τις 6 εθνικές προτεραιότητες που εξήγγειλε ο πρόεδρος μας, ο Αλέξης Τσίπρας στην τελευταία διεθνή έκθεση Θεσσαλονίκης, με ένα απόλυτα κοστολογημένο πρόγραμμα 5,6 δις.

Ανάμεσα σε αυτά τα μέτρα-και τελειώνω κύριε πρόεδρε-είναι η ανάκτηση του δημοσίου στη ΔΕΗ με κρατικοποίηση της ΔΕΗ-επανακρατικοποίηση-η μείωση του ειδικού φόρου κατανάλωσης στα καύσιμα, η μη καταβολή ειδικού φόρου κατανάλωσης στο αγροτικό πετρέλαιο, η μείωση του ΦΠΑ στα τρόφιμα, η τιμαριθμική αναπροσαρμογή στους μισθούς των δημοσίων υπαλλήλων, η καταβολή των αναδρομικών στους συνταξιούχους σε τρεις ετήσιες δόσεις, η 13η σύνταξη την οποία εσείς κόψατε, η αύξηση του αφορολογήτου στις 10.000 για όσους ήδη καλύπτονται από το αφορολόγητο, αλλά και θέσπιση αφορολόγητου στις 10.000 για ελεύθερους επαγγελματίες και αυτοαπασχολούμενους. Η κατάργηση του τέλους επιτηδεύματος και τέλος-δεν αναφέρομαι σε όλα τα μέτρα, τα οποία εξαγγέλθηκαν από τη Θεσσαλονίκη-το νέο ΕΣΥ, επειδή ακριβώς θα συζητήσουμε και μέσα στην εβδομάδα την κατεδάφιση των τελευταίων ψηγμάτων που υπάρχουν ακόμα στο εθνικό δημόσιο σύστημα υγείας. Εμείς εξαγγείλαμε ένα νέο ΕΣΥ με προσλήψεις 15.000 προσωπικού, γιατρών και λοιπού προσωπικού σε βάθος τριετίας, με γενναία αύξηση του μισθολογίου για να μην φεύγουν τα παιδιά μας που τελειώνουν γιατροί στο εξωτερικό, και για να μπορεί να υπάρχει μια καθολική δωρεάν ιατροφαρμακευτική περίθαλψη και κάλυψη σε όλο τον πληθυσμό που βρίσκεται στη χώρα. Ένταξη στα βαρέα και ανθυγιεινά του λοιπού προσωπικού και φυσικά, γενναία μέτρα προς την ισχυροποίηση του κοινωνικού κράτους.

Αυτή είναι η δική μας πολιτική, αυτή είναι η προοπτική που δίνουμε στη χώρα και πιστεύουμε ότι ο ελληνικός λαός θα την επιβράβευση στις επερχόμενες εκλογές σε οσονούπω σε λίγους μήνες.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Αλεξιάδης.

**ΤΡΥΦΩΝ ΑΛΕΞΙΑΔΗΣ:** Σήμερα ολοκληρώνεται η διαδικασία συζήτησης του προϋπολογισμού στην Επιτροπή, μια συζήτηση που στην ουσία δεν είναι συζήτηση, είναι παράλληλοι μονόλογοι διότι για άλλη μια φορά η κυβέρνηση δεν θέλει ουσιαστικό διάλογο, δεν θέλει ανταλλαγή επιχειρημάτων.

Και με μεγάλη μου λύπη βλέπω ότι αυτή η απαράδεκτη τακτική ορισμένων βουλευτών της -διότι κάποιοι άλλοι διακρίνονται για το ήθος και την κοινοβουλευτική τους ευπρέπεια, που δυστυχώς, δεν έχουν επιχειρήματα. Προσπαθούν με άλλους τρόπους, που θυμίζουν γήπεδα, να επιβάλουν τις απόψεις τους και, δυστυχώς, βλέπω ότι αυτό το πράγμα έχουν αρχίσει να το μιμούνται και οι Υπουργοί της Κυβέρνησης. Τι να κάνουμε, όμως; Θα το συνηθίσουμε. Όταν κάποιος δεν έχει επιχειρήματα, πρέπει να διακόπτει, να χαζογελάει, να κάνει θεατρικές κινήσεις, να προσπαθεί με άλλο τρόπο να επιβάλει τις απόψεις του.

Το Οικονομικό Επιτελείο προσπάθησε να μας εμφανίσει, εδώ, μία πολύ καλή κατάσταση της οικονομίας, μία παρουσίαση άριστων επιδόσεων των αρίστων. Και κοιτάξτε τώρα ποια είναι η μεγάλη διαφορά στην εικόνα. Έρχεται το Οικονομικό Επιτελείο και μας μεταφέρει εδώ μία εικόνα για το πόσο καλή είναι η οικονομία, τι γίνεται με την ανάπτυξη, τι γίνεται με τις επενδύσεις, τι γίνεται με το ένα και με το άλλο.

Πάμε, όμως, στα σούπερ μάρκετ, στις λαϊκές, στους φούρνους και στα βενζινάδικα. Εάν καθίσει κάποιος με υπομονή στην ουρά και ακούσει, καταλαβαίνει πόσο σαθρή είναι η εικόνα αυτή και αυτό που ακούει στα αυτιά είναι το γνωστό σύνθημα -δεν μου το επιτρέπει ο πολιτικός μου πολιτισμός να το επαναλάβω- για συγκεκριμένη πολιτική κατάσταση. Δεν είναι λοιπόν αυτή η εικόνα.

Επίσης, δεν ταιριάζει καθόλου αυτή η εικόνα, που προσπαθεί να δείξει η Κυβέρνηση, με την εικόνα της σπασμένης πόρτας, παρουσία αστυνομικών οργάνων. Αυτό θα βαρύνει εσάς, κύριε Σκυλακάκη, το υπόλοιπο Οικονομικό Επιτελείο και όλη την Κυβέρνηση, όπως και όλη την παράταξή σας. Από το 1974 και μετά, δεν έχουμε ξαναδεί τέτοια εικόνα σπασμένης πόρτας και, παρουσία της αστυνομίας,να προσπαθούν να πάρουν το σπίτι ενός ανθρώπου. Έχουμε δει την εικόνα αυτή και έχουμε δει την εικόνα αντικλεπτικών σε παιδικές τροφές. Εκεί φέρατε τη χώρα. Εκεί οδηγείτε τη χώρα, για όσο καιρό ακόμα θα είστε στην Κυβέρνηση.

Όμως, δεν είναι απλά ότι δεν έχετε τη συναίσθηση της ευθύνης και συναίσθηση της κατάστασης, αλλά κατηγορείτε και τον ΣΥΡΙΖΑ, όταν καταθέτουμε στοιχειώδη, τεκμηριωμένη και υπεύθυνη κριτική. Κατηγορείτε τον ΣΥΡΙΖΑ. Τι άκουσα, χτες, από στέλεχος σας; για «πολιτική ανευθυνότητα». Ποιοι μιλάνε; Εσείς, η Νέα Δημοκρατία των παρακολουθήσεων, των Πάτσηδων, των προκλητικών χρεών στελεχών της.

Ας έρθουμε, όμως, επειδή αρέσκεστε να κάνετε προσωπικές επιθέσεις –δεν θέλω να κάνω προσωπική επίθεση, πολιτικές είναι οι διαφορές μας- θέλω να κάνω προσωπικές ερωτήσεις.

Θέλω να κάνω, πρώτα από όλα σε εσάς, κύριε Σκυλακάκη, την ερώτηση αν τώρα που έχουν παίξει τα βίντεο και τι είπατε τη μία μέρα και τι είπατε την άλλη μέρα. Κρατήστε τις ερωτήσεις μου, θα απαντήσετε μετά αν θέλετε. Θέλω, λοιπόν, να ξέρω. Δεν αρκεί ένα συγνώμη;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Αν πείτε συγγνώμη, αρκεί.

**ΤΡΥΦΩΝ ΑΛΕΞΙΑΔΗΣ:** Κύριε Σκυλακάκη, κρατηθείτε. Έχω κι άλλες ερωτήσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ, κύριοι, παρακαλώ.

**ΤΡΥΦΩΝ ΑΛΕΞΙΑΔΗΣ:** Κύριε Σκυλακάκη, κρατείστε την ψυχραιμία σας, θα απαντήσετε μετά. Σας διαβεβαιώ ότι η ένταση δεν κάνει καλό στην υγεία. Έχω κι άλλες ερωτήσεις.

Σε ό,τι αφορά, λοιπόν, στα όσα είπατε, υπάρχουν τα βίντεο και θα σας κυνηγάνε αυτά τα βίντεο στην υπόλοιπη πολιτική σας ζωή. Το τι είπατε τη μία μέρα, το τι είπατε την άλλη. Αλλά, εγώ θέλω να ρωτήσω, επειδή δεν θέλω να σας παρεξηγήσω και να σας συκοφαντήσω, κύριε Σκυλακάκη. ΝΑΥΤΕΜΠΟΡΙΚΗ, 17 Δεκεμβρίου 2019. Θέλω να με επιβεβαιώσετε ότι αν είναι σωστό αυτό, που λέει η ΝΑΥΤΕΜΠΟΡΙΚΗ -όχι καμία εφημερίδα του ΣΥΡΙΖΑ- μήπως σας συκοφαντεί, μήπως λέει κάτι διαφορετικό. Γράφει, λοιπόν, ό,τι έχετε πει τότε: «Πρόκειται για τη μεγαλύτερη γκάφα, τη μεγαλύτερη αστοχία από καταβολής οικονομικής πολιτικής. Αυτοκτονήσατε πολιτικά μόνοι σας». Και πιο κάτω, λέτε: «Τι το θέλατε το μαξιλάρι των 37 δισ.;».

Ανταποκρίνονται αυτά, που λέει η ΝΑΥΤΕΜΠΟΡΙΚΗ, στην πραγματικότητα, κύριε Σκυλακάκη; Επιμένετε ακόμα ότι αυτά που είχατε πει είναι σωστά; Επιμένετε ότι ήταν λάθος το μαξιλάρι; Διότι δεν μπορώ να φανταστώ πώς θα αντιμετώπιζε η χώρα, για παράδειγμα την ενεργειακή κρίση. Δεν μπορώ να καταλάβω πώς θα αντιμετώπιζε την κρίση του κορονοϊού, εάν δεν είχαμε αυτό το αποθεματικό.

Αλλά, θέλω να σας ρωτήσω και κάτι άλλο. Δεν θα σας ρωτήσω το τι αποθεματικό αφήσατε, τον Ιανουάριο του 2015, για να μην σας φέρω σε δύσκολη θέση.Αυτά, όσο και να σας ρωτάμε, κάνετε ότι δεν ακούτε. Αλλά, θέλω να ρωτήσω κάτι, κύριε Σκυλακάκη και απαντήστε μου, σας παρακαλώ.

Το ερώτημα προς τον κ. Υπουργό είναι, αν ο ΣΥΡΙΖΑ κατήργησε την προστασία της πρώτης κατοικίας. Ναι ή όχι, κύριε Σκυλακάκη; Απαντήστε μας σε αυτό, το πολύ απλό, διότι αυτό αφήνετε να εννοηθεί και ~~λέτε~~ εσείς και διάφορα άλλα στελέχη σας. Για να σταματήσετε λοιπόν να λέτε είτε ψέματα ή να αποδεικνύετε ότι είστε άσχετοι, σας λέω ότι στις 22 Οκτωβρίου 2020 ο κοινοβουλευτικός σας εκπρόσωπος, ο κύριος Μπουγάς είπε ότι «η κύρια κατοικία τηρούσε υπό πλήρη και απόλυτη προστασία μέχρι 31/12/14». Δεν είναι εδώ ο κύριος Σταϊκούρας, να απαντήσει στα όσα του καταλογίζουμε, αλλά επειδή και αυτός χθες μας είπε για το τι λέει ο ΣΥΡΙΖΑ για την κοστολόγηση της εισφοράς αλληλεγγύης, έχουμε απαντήσει πάρα πολλές φορές. Όχι όμως, ο κύριος Σταϊκούρας να έρχεται εδώ και να μας κάνει μαθήματα περί οικονομικών και κοστολόγησης, όταν έχει φέρει τροπολογίες δύο μήνες μετά από την ομιλία του κυρίου Μητσοτάκη στη Θεσσαλονίκη χωρίς κοστολόγηση και όταν είναι ο Υπουργός Οικονομικών, που από αυτήν εδώ τη θέση που είσαστε ~~εκεί~~ εσείς στην ίδια αίθουσα, είπε ότι τον πίεσαν συμφέροντα να νομοθετήσει και αντιστάθηκε και όταν ρωτάμε ποια συμφέροντα είναι αυτά, δεν απάντησε.

Δεν θα αφήσω απέξω και τον κύριο Βεσυρόπουλο. Έψαξα στον προϋπολογισμό να βρω που είναι η σελίδα, που κοστολογεί την κατάργηση των 29 «άδικων φόρων» του ΣΥΡΙΖΑ. Πουθενά δεν υπάρχει κάτι τέτοιο, διότι πολλούς από τους λεγόμενους «άδικους φόρους» του ΣΥΡΙΖΑ, - πάνω σε αυτό που στήσατε πολιτική προπαγάνδα και το πετύχατε -, είναι ψέμα σας, τους διατηρείτε και μερικούς τους αυξάνετε!

Δεν είστε όμως εσείς μόνο αυτοί, οι οποίοι χρησιμοποιείτε πολιτικά ψεύδη και απατεωνιές. Ο Πρωθυπουργός στη συνέντευξή του, αφήνει επίτηδες θολό το τοπίο, δεν μιλάει για πρώτη κατοικία και είπε ότι «επί ημερών Τσίπρα έγιναν 30.000 πλειστηριασμοί». Αν εννοούσε στην πρώτη κατοικία, είναι ΨΕΥΤΗΣ. Ανεννοούσε γενικά πλειστηριασμούς, οι οποίοι πάντα γίνονται και ποτέ δεν σταμάτησαν, δεν έπρεπε να το συνδέσει με το πρόσφατο γεγονός της έξωσης, οπότε είναι απλά ΑΠΑΤΕΩΝΑΣ. Παρεμπιπτόντως να θυμίσω, ότι μόνο τη φετινή χρονιά επί πρωθυπουργίας του, με βάση τα διαθέσιμα στοιχεία, πρέπει να έχουν γίνει περίπου στις 40.000 – 50.000 πλειστηριασμοί. Άρα πρέπει να απαντήσει τι ακριβώς συμβαίνει και όχι να κρύβεται. Πρέπει να απαντήσετε και εσείς σαν Υπουργείο Οικονομικών, σε σχετική ερώτηση που σας έκανα για πλειστηριασμούς στη Β΄Πειραιά, σε Δήμους όπου έχουμε δυστυχώς μεγάλο αριθμό και δεν έχετε απαντήσει ακόμα.

Θα ήθελα να ενημερώσω τη Βουλή, για κάποιο επικείμενο πλειστηριασμό στη γειτονιά που μένω, στη Νίκαια, όπου μένει άνεργη μητέρα με το παιδί σε σπίτι 60 τετραγωνικών και πάνε να τους πετάξουν στο δρόμο. Προσπαθούν να το κάνουν αυτό αλλά δεν θα το αφήσουμε. Πρέπει να πάρετε μέτρα και να δούμε πώς θα αντιμετωπίσουμε αυτό το δύσκολο πρόβλημα.

Κλείνω με μία καταγγελία και με μία παράκληση. Η παράκληση είναι να ενημερώσει κάποια στιγμή η Νέα Δημοκρατία, να ενημερώσει η κυβέρνηση, να ενημερώσουν αυτοί που πετάγονται εδώ και διακόπτουν τους ομιλητές του ΣΥΡΙΖΑ, ποια στελέχη της κυβέρνησης και Βουλευτές της Νέας Δημοκρατίας και συγγενικά τους πρόσωπα, συμμετέχουν σε εισπρακτικές ή συνεργάζονται με εισπρακτικές. Τέρμα το κρυφτούλι, μία μία θα βγαίνει η περίπτωση και δεν αφορά όλη τη Νέα Δημοκρατία, πρέπει να δώσετε ονόματα και διευθύνσεις.

Η καταγγελία και το ερώτημα είναι, αν θα διενεργήσουν τα αναγκαία, οι ελεγκτικές υπηρεσίες του Υπουργείου Οικονομικών, της οικονομικής αστυνομίας και της τράπεζας της Ελλάδος για το θέμα των «πακέτων δανείων» που αγόρασαν οι servicers από τράπεζες και ποια είναι η εξέλιξη των ρυθμίσεων της αποπληρωμής. Που κατέληξαν τελικά όλα αυτά, για να δούμε αν είναι αληθείς ή όχι οι καταγγελίες ότι «στήθηκαν» αυτά τα πακέτα, υπάχθηκαν συγκεκριμένες επιχειρήσεις για να ευνοηθούν πολιτικοί φίλοι, συμφέροντα διαπλεκόμενα και άλλες άρρωστες καταστάσεις.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Το μεγάλο λάθος που έχει συμβεί, αγαπητοί συνάδελφοι, είναι ότι δεν έγινε ένα ξεκαθάρισμα του τι ισχύει και τι όχι, του τι είχε συμβεί και τι δεν είχε συμβεί, την ώρα που έπρεπε να συμβεί και η μεγαθυμία, την οποία επέβαλε και στους υπόλοιπους εμάς ο Πρόεδρος του κόμματος, κ. Μητσοτάκης, σας επιτρέπει να λέτε όχι απλώς ανακρίβειες αλλά να προσπαθείτε να επαναφέρετε και πάλι τη χώρα στην κατάσταση του 2015.

Ξεχνάτε, κύριοι συνάδελφοι, ότι ρίξατε τις τράπεζες έξω;

Το κάνατε.

Γιατί το αρνείστε;

Και υποχρεωθήκατε γι’ αυτό το λόγο μετά, να δεχθείτε ρυθμίσεις, τις οποίες σας επέβαλλε η Τρόικα, οι Θεσμοί, η Τρόικα ήταν, που σας τις επέβαλε και τις δεχτήκατε και αυτές. Δεν υπήρχε άλλος δρόμος, ήσασταν εγκλωβισμένοι, είχατε εγκλωβίσει ολόκληρη την οικονομία, είχατε εγκλωβίσει τους ανθρώπους που χρωστούσαν και αυτό είναι το χειρότερο και δεχτήκατε να μεταφερθούν τα κόκκινα δάνεια από τους ισολογισμούς των τραπεζών σε εξωτερικές εταιρείες διαχείρισης.

Όλα αυτά τα δεχθήκατε, τα σχεδιάσατε και τα ψηφίσατε και επομένως, θα έπρεπε, τουλάχιστον, να έχετε την ευθύτητα και την τιμιότητα, να αντιλαμβάνεστε ότι είναι διαφορετικό πράγμα να λες «υπήρχε η προστασία της πρώτης κατοικίας», όπως ισχυρίζεστε και το ουσιαστικό είναι ότι στις περιπτώσεις που υπήρχε η προστασία αυτή, ήταν ελάχιστες, ολοένα και λιγότερες, είχαν εξαφανιστεί πρακτικώς.

Ο κ. Φλαμπουράρης, που δεν μπόρεσε να μιλήσει εδώ, στην Επιτροπή μας, έβγαλε όμως μια ανακοίνωση στα δίκτυα κοινωνικής ενημέρωσης, ισχυρίζεται ότι δώσατε μάχη, προφανώς με την τρόικα, για να πετύχετε αυτή την προστασία.

Μάχη για να πετύχετε μία προστασία που είχε ημερομηνία λήξης;

Είχε ημερομηνία λήξης πριν λήξει δική σας κυβερνητική θητεία, όπως έληξε με τις εκλογές του 2019.

Αντιθέτως, αυτό που έχει έρθει εδώ και το οποίο το ψηφίσαμε, δίνει δυνατότητες σε όλους και να σώσουν την περιουσία τους εκεί που είναι εγκλωβισμένη, που είναι, δηλαδή, υποθηκευμένη και να ρυθμίσουν τα χρέη και να επανακτήσουν ένα πρόσωπο στην κοινωνία και ιδιαίτερα στη συναλλακτική οικονομία.

Άρα και το 2014 – 2015, εγκλωβίσατε τους ανθρώπους υποσχόμενοι ότι θα τους διαγράψετε τα δάνεια και δεν το κάνατε, παρόλο ότι ρίξατε έξω το τραπεζικό σύστημα εντελώς, δηλαδή, οι τράπεζες έμειναν χωρίς κεφάλαια πρακτικά, χωρίς τίποτε. Κανονικά θα έπρεπε, αν ήταν διαφορετική η κατάσταση, να έχουν κλείσει.

Το γνωρίζετε αυτό και σας καλώ να κοιτάξετε με ενδιαφέρον, διότι η κ. Μέρκελ μίλησε, δεν είχε μιλήσει τόσον καιρό. Μίλησε, όμως, χθες και σήμερα το πρωί υπάρχει το υλικό, μπορείτε να το συμβουλευτείτε.

Η κ. Μέρκελ αναφέρει, μεταξύ άλλων, ότι δε μπορούσε να δει τα θέματα που έβαζε ο Πούτιν, εξηγεί έτσι το γιατί η Γερμανία άφησε να εξελιχθούν ορισμένα πράγματα και τα οποία οδήγησαν και στον πόλεμο, κατά τη γνώμη της, διότι ήταν απασχολημένη με την Ελλάδα, με το πρόβλημα της Ελλάδας.

Ποια απασχόληση είχε η κ. Μέρκελ, το φθινόπωρο και τα υπόλοιπα χρόνια, εκεί, του 2015, με εσάς;

Αυτό γιατί δεν το συζητάτε ποτέ;

Γιατί δε συζητάτε ποτέ ότι η κ. Μέρκελ, ήδη από τότε, γνώριζε πολύ καλά ότι στην Ελλάδα πρέπει να πιεστεί να γίνει μια αλλαγή κυβερνητική;

Και πίεσε στην κατεύθυνση της αλλαγής αυτής της κυβερνητικής, δηλαδή να φύγει η κυβέρνηση, η οποία είχε κανονική εντολή από τους πολίτες, για να έρθετε εσείς και διευκολύνατε πλήρως.

Γνωρίζατε την παγίδα, την οποία μας είχαν στήσει και πέσατε μέσα, όχι γιατί δεν ξέρατε πού πάτε, ξέρατε πολύ καλά που πήγαινε η ιστορία και πέσατε μέσα και διαλύσατε την οικονομία και την κοινωνία.

Αυτή ήταν η μεγάλη παγίδα.

Δυστυχώς, όπως είπα και πριν, η απόφαση ήταν να μην πάμε πίσω, να μην ψάξουμε τα πράγματα, να μην τα συζητήσουμε μπροστά στον λαό, να μην αναλάβετε τις ευθύνες σας, παρά μόνον με εκείνο το χαριτωμένο του προέδρου σας, ότι «δεν ξέραμε ακριβώς με τι είχαμε να κάνουμε», αλλά το να έρχεστε τώρα και να μην αναγνωρίζετε απλά πράγματα, όπως λέτε για παράδειγμα- ελπίζω ότι ο Αναπληρωτής Υπουργός θα το εξηγήσει καλύτερα από εμένα- ότι μας αφήσατε 37 δισεκατομμύρια. Είναι γνωστό, κύριε Πρόεδρε, ότι αυτή η επιταγή της Τρόικας να συγκεντρωθούν σε ένα σημείο τα όσα χρήματα είχε το κράτος σε διάφορα Ταμεία, δεν ήταν ότι μας αφήσατε για τα ξοδέψουμε- γι’ αυτό και δεν ξοδεύτηκαν, δηλαδή, ένα μεγάλο κομμάτι όλων αυτών των χρημάτων ξοδεύτηκε γιατί έπρεπε να ξοδευτεί, είναι κανονικά τα χρήματα που δαπανώνται για ανάγκες του προϋπολογισμού της Τοπικής Αυτοδιοίκησης- αλλά την ίδια στιγμή υπάρχει ολόκληρο αυτό, το κατά κάποιο τρόπο, καταπίστευμα, είτε γιατί πήρατε το δάνειο- σας υποχρέωναν να το πάρετε- το άνω των 15 δισεκατομμυρίων, να είναι εκεί να «κάθεται» είτε γιατί έχουμε φτιάξει ένα μηχανισμό που αναπληρώνει συνεχώς τα χρήματα που υπάρχουν στο Ταμείο, ώστε να υπάρχει μια εγγύηση ασφαλείας.

Που υπάρχει αυτό και πώς δουλεύει; Αυτή τη στιγμή η χώρα έρχεται και φτιάχνει έναν Προϋπολογισμό χωρίς να χρειάζεται ούτε ειδική βοήθεια από τις τεχνικές Υπηρεσίες της Τρόικας, ούτε την έγκριση γραμμή-γραμμή της Τρόικας- τίποτε από αυτά- και φτιάχνει ένα Προϋπολογισμό, τον οποίο τον αναγνωρίζουν οι αγορές ότι είναι σοβαρός, ότι δηλαδή προστατεύει τη δημοσιονομική ισορροπία της χώρας μέσα σε χαλεπούς και εξαιρετικά δύσκολους καιρούς και ότι αυτό είναι μία διασφάλιση, ότι η Ελλάδα θα συνεχίσει την ομαλή της πορεία.

Επιτρέψτε μου να σας πω- επειδή ήμουν μεταξύ εκείνων που πολύ πριν το 2010 έλεγα ότι υπάρχει ένας κίνδυνος δημοσιονομικός μπροστά μας και αν συμβεί το οτιδήποτε, «θα μας πάρει και θα μας σηκώσει» και αυτό συνέβη δυστυχώς- ότι με αυτά που λέει ο πρόεδρός σας- συγκρατήστε τον- φαίνεται ότι, όχι μόνο δεν έβαλε μυαλό- απόδειξη, κύριε Πρόεδρε, κύριοι συνάδελφοι- ότι πρέπει να ξεκαθαρίζονται οι λογαριασμοί στην ώρα τους και δεν έγινε αυτό δυστυχώς το 2019, το 2020, να ξέρει και ο λαός με τι έχει να κάνει, αλλά ότι θέλετε να επαναλάβετε ή λέτε και ισχυρίζεστε και απειλείτε τελικώς ότι θα το επαναλάβετε, δηλαδή να ξαναρίξετε τη χώρα σε δημοσιονομική εντροπία, σε μία δημοσιονομική δίνη, χωρίς να σκέφτεστε, ότι όσο τώρα υπάρχει υποστήριξη, τόσο γρήγορα τη χάνεις. Προφανώς δεν θα συμβεί αυτό διότι, δεν έχετε δυνατότητα να κερδίσετε την εμπιστοσύνη των ψηφοφόρων κατά πλειοψηφία, αλλά το να απειλείτε συνεχώς και να λέτε ότι δημιουργούνται προβλήματα- γιατί δημιουργείτε προβλήματα στην εμπιστοσύνη προς τη χώρα, αυτό προσπαθείτε τουλάχιστον- και όταν ο αρχηγός σας λέει, ότι «εγώ θα επαναδιαπραγματευθώ το Ταμείο», είναι ουσιαστικά σαν να λέει, «ας μου κόψουν τις πληρωμές, δεν με νοιάζει». Αυτό που τώρα το έχουμε και περηφανευόμαστε, ότι ήμασταν οι πρώτοι που υποβάλαμε, ότι ήμασταν οι πρώτοι που πήραμε τα πρώτα χρήματα, ότι συνεχίζουμε να τα λαμβάνουμε κανονικά- μόλις προχθές- αυτό πάτε να το ακυρώσετε, γιατί το κάνετε; Γιατί οι αγορές δεν κάθονται να σκεφτούν, ούτε ώριμα, ούτε σε βάθος, ούτε γνωρίζουν τόσο καλά τα ελληνικά πράγματα, τα πολιτικά, προσπαθείτε να δημιουργήσετε ένα πρόβλημα, ώστε οι αγορές να αισθανθούν, ότι ενδεχομένως υπάρχει ένας κίνδυνος στην Ελλάδα. Είναι ντροπή να το επαναλαμβάνετε αυτό, μετά από όσα λάθη κάνατε εγκληματικά, μετά από όλα όσα προξενήσατε, μετά από όλες τις ζημίες που προξενήσατε την ελληνική οικονομία και στην ελληνική κοινωνία το 2015 και μετά.

Άρα, κύριε Πρόεδρε, το σημαντικό σε αυτόν τον Προϋπολογισμό κατά τη γνώμη μου, είναι ότι είναι ένα σημάδι εμπιστοσύνης και ταυτόχρονα ένας καλός κουμπαράς στον οποίο ξέρουν, οι μεν φορολογούμενοι ότι δεν θα βάλουν περισσότερα- γιατί ήδη βάζουν λιγότερα, γιατί οι φόροι έχουν μειωθεί- οι δε εκείνοι που περιμένουν από τον Προϋπολογισμό τη στήριξή του, ότι θα τα πάρουν τα χρήματα που λέει ο Προϋπολογισμός και δεν είναι ψεύτικες υποσχέσεις ή προεκλογικές, γι’ αυτό και οι εκλογές, νομίζω, ότι θα γίνουν στην ώρα τους, ώστε να αποδειχθεί και το τελευταίο αυτό, αν θέλετε, ενέχυρο που βάζουμε με την ψήφιση του Προϋπολογισμού σε λίγες μέρες, ότι λειτουργεί επιτέλους αυτή η χώρα με μια κανονικότητα.

Ευχαριστώ, κύριε Πρόεδρε.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, κυρίες και κύριοι συνάδελφοι, άκουσα με πολύ ενδιαφέρον το πόσο δημιούργησε μία δυσανασχέτηση στο ΣΥΡΙΖΑ η προηγούμενή μου τοποθέτηση, η πρώτη μου τοποθέτηση από αυτό εδώ το βήμα, αλλά φοβάμαι ότι θα επαναληφθεί αυτή η δυσανασχέτηση. Δεν πειράζει, είναι κομμάτι της κοινοβουλευτικής διαδικασίας πιστεύω.

Θα ξεκινήσω από την παρατήρηση που είχα κάνει για τα λόγια του αέρα, γιατί βλέπω ότι οι αγαπητοί συνάδελφοι της Αξιωματικής Αντιπολίτευσης θεωρούν ότι είναι ένα πρόβλημα, όταν απευθύνεται προς αυτούς αυτή η έκφραση.

Για να θυμηθούμε τα λόγια του αέρα, τα λόγια του αέρα που προπαντός θα σας συνοδεύουν από τώρα και όσο θα πολιτεύεστε είναι το Πρόγραμμα της Θεσσαλονίκης.

Γιατί αυτά τα λόγια του αέρα θα σας συνοδεύουν;

Διότι από το Πρόγραμμα της Θεσσαλονίκης που ήταν το προεκλογικό σας Πρόγραμμα τη μία και μόνη φορά που ήρθατε στην κυβέρνηση δεν κάνατε απολύτως τίποτε. Μηδέν.

Είπατε ότι θα δώσετε 10 δις ή 12 δις - δεν θυμάμαι ή κάτι τέτοιο - στον ελληνικό λαό και ήρθατε και αντί για τα 10 δις που θα του δίνατε, του βάλατε το τρίτο μνημόνιο και κάνατε αυτή την απίστευτη υπερφορολόγηση, διότι κάνατε την περίφημη διαπραγμάτευση της αυταπάτης. Έτσι την ονομάσατε εσείς.

Ο λαός μας λέει «λόγια του αέρα» τα λόγια τα οποία δεν εδράζονται παρά μόνον σε αυταπάτες. Έτσι δεν είναι;

Εσείς δεν είπατε ότι αυταπατηθήκατε; Ο αρχηγός της παράταξής σας δεν είπε ότι αυταπατηθήκατε;

Άμα λέτε ότι αυταπατηθήκατε, λόγια του αέρα δεν λέγατε;

Τι ήταν;

Η αυταπάτη δεν είναι αέρας κοπανιστός;

Αυτό για τα λόγια του αέρα για να μην ξεχνιόμαστε ποια είναι τα λόγια του αέρα.

Ας πάμε σε πιο σοβαρά θέματα.

Δεν υπάρχει αυτή τη στιγμή καμία βεβαιότητα ότι ο «ΗΡΑΚΛΗΣ» θα μπει στο δημόσιο χρέος και η προσπάθειά μας όλων θα έπρεπε να είναι να μην μπει στο δημόσιο χρέος, γιατί κανείς δε θέλει να επιβαρύνεται το δημόσιο χρέος με κάτι που δεν θα έπρεπε να είναι εκεί.

Ο «ΗΡΑΚΛΗΣ» είναι ένα Πρόγραμμα, το οποίο έχει σωστή δομή, ένα κομμάτι του μεγάλο πηγαίνει ικανοποιητικά και κατά τη γνώμη μας δεν πρέπει να μπει στο δημόσιο χρέος και κατά την πρόβλεψή μας το μεγαλύτερο κομμάτι του πιθανότατα δεν θα μπει στο δημόσιο χρέος. Ελπίζω και όλο δεν το ξέρω να σας πω την αλήθεια.

Πάμε τώρα στο θέμα του μαξιλαριού. Το μαξιλάρι, όπως θα θυμόσαστε, αποτελείτο από 3 κομμάτια, 10 δις περίπου ήταν αυτά που πάντα είχε το κράτος στους φορείς, είναι αυτά που αναζητούσε όταν βρέθηκε σε δεινή θέση η τότε κυβέρνηση, γιατί θεώρησε ότι μπορεί να κάνει μια διαπραγμάτευση, αυτή την υπερήφανη, και ήθελε να έχει χρήματα για να μπορεί να κάνει επί πολλούς μήνες τη διαπραγμάτευση. Τα παραλάβατε και εσείς αυτά τα 10 – 12 δις, κάπου εκεί, απλώς δεν ήταν στην Τράπεζα της Ελλάδος, ήταν σε διάφορους λογαριασμούς εμπορικούς των δημοσίων φορέων, όμως, ήταν χρήματα του κράτους.

Αυτά τα 10 δις παραμένουν και σήμερα και είναι, ας πούμε, αυτό που είναι αναγκαίο, το κεφάλαιο κίνησης που χρειάζεται μια κυβέρνηση για να τρέχουν ομαλά οι πληρωμές.

Τα 16 δις τα πήρε ο ΣΥΡΙΖΑ ως ειδικό δάνειο, διότι δεν υπήρχε εμπιστοσύνη στην κυβέρνηση και έπρεπε να δημιουργηθεί με αυτό το πρόσθετο ειδικό δάνειο κάποιου είδους εμπιστοσύνη και αυτά τα 16 δις, όπως πολύ καλά όλοι γνωρίζουμε, δεν μπορεί να τα χρησιμοποιήσει παρά μόνο με άδεια του ESM και σε περίπτωση εκτάκτων περιστατικών.

Αυτά για τα οποία μιλήσαμε στη Bουλή, δεν ήταν ούτε τα 10 δις ούτε τα 16 δις που κάνουν 26 δις, ήταν τα 11 δις από την καταστροφική υπερφορολόγηση της οικονομίας.

Στην καλύτερη διεθνή περίοδο, όταν όλα ήταν ανέφελα, με εξαίρεση την κρίση που προκάλεσε ο ΣΥΡΙΖΑ, το 2015 και όπου η Ευρώπη ανέβαινε με 2,1%, κατά μέσο όρο και όπου το φυσικό αέριο ήταν κάτω από 20 ευρώ, το πετρέλαιο κάτω από 60 ευρώ, όλα ήταν καλά. Ο ΣΥΡΙΖΑ, με την καταστροφική υπερφορολόγηση που έφερε, διέλυσε το επιχειρηματικό κλίμα και τις επενδύσεις και αντί να αναπτυσσόμεθα, όπως θα έπρεπε πολύ πάνω από τον ευρωπαϊκό μέσο όρο, μετά από τη φοβερή κρίση των μνημονίων, αναπτυσσόμεθα ή δεν αναπτυσσόμεθα σχεδόν καθόλου ή καθόλου.

Τι θα ήταν προτιμότερο να είχαμε μειώσει το δημόσιο χρέος μας, γιατί αυτό σημαίνει ανάπτυξη και να είχαμε βελτιώσει τα πραγματικά δημόσια οικονομικά μας, όπως έκανε αυτή η κυβέρνηση; Τι θα έδινε μεγαλύτερη εμπιστοσύνη; Ή να έχεις αυτά τα επιπλέον 10 δις στο «μαξιλάρι»;

Η κυβέρνηση, λοιπόν, έκανε την ανάποδη πολιτική με τεράστια επιτυχία. Διότι, αντί να κάνει υπερφορολόγηση, κακώς, όπως κάνατε, την οποία καταψήφισε ο ελληνικός λαός και πολύ καλά έκανε, κατάφερε και μείωσε το δημόσιο χρέος από το 186% το 2018, στο 169% σήμερα. Παρά τις τρεις τεράστιες κρίσεις που αντιμετώπισε, τις δαπάνες που έκανε, μείωσε το δημόσιο χρέος ως ποσοστό του ΑΕΠ, 26 μονάδες. Αυτό είναι η διαφορά της πολιτικής.

Γι’ αυτό η ιστορία της υπερφορολόγησης και του «μαξιλαριού», που αυτό προέβλεψε, ήταν τεράστιο, πρωτοφανές λάθος οικονομικής πολιτικής. Διότι έγινε σε μία χώρα που είχε ανεργία την περίοδο εκείνη από 20% και κάτι μέχρι 17%, που την παραλάβαμε.

Τι κάνατε σε μία χώρα που είχε τεράστιο παραγωγικό κενό;

Εσείς επιδεινώσατε το παραγωγικό κενό μέσω της υπερφορολόγησης και διαιωνίσατε το επενδυτικό κενό και σπρώξατε και πάρα πολλούς ανθρώπους να φύγουν από την Ελλάδα, εξαιτίας της υπερφορολόγησης.

Αυτά είναι τα αποτελέσματα εκείνης της πολιτικής.

Ήταν ένα τεράστιο, θεμελιώδες, τρομακτικό λάθος.

Εμείς δεν χρειαστήκαμε να κάνουμε υπερφορολόγηση για να έχουμε το ίδιο «μαξιλάρι». Ξοδεύτηκαν τα χρήματα του «μαξιλαριού» του ΣΥΡΙΖΑ. Αντικαταστάθηκαν, όμως, διότι είχαμε εμπιστοσύνη στις αγορές, εμπιστοσύνη στους θεσμούς, τελειώσαμε στην ώρα μας 11 αξιολογήσεις, πήραμε τα ANFAS. Επίσης, είναι θετική η εισήγηση και θα πάρουμε αυτά που δεν σας έδωσαν, διότι αποτυγχάνατε στις αξιολογήσεις. Αυτή είναι σοβαρή πολιτική.

Τελειώνω με το θέμα του πλειστηριασμού. Καταρχήν, άκουσα να λέτε τους servicers «κοράκια». Θυμάμαι καλά ότι η κυβέρνηση του ΣΥΡΙΖΑ, με το ν.4354/2015, προέβλεψε ρητώς, «ότι οι αδειοδοτημένες εταιρείες διαχείρισης δανείων νομιμοποιούνται να ασκήσουν κάθε ένδικο βοήθημα και δικαστική ενέργεια για την είσπραξη των απαιτήσεων που έχουν».

Το ψηφίσατε αυτό ή το έχετε ξεχάσει;

Διαφεύγει της μνήμης σας.

Δηλαδή, τι κάνατε;

Δεν θα συνεχίσω για να τελειώσουμε ήρεμα τη συνεδρίαση, όπως πρέπει να τη συνεχίσουμε.

Θα πω λίγο και για την αχαρακτήριστη -θα έλεγα- συμπεριφορά του κόμματος της Αξιωματικής Αντιπολίτευσης σε σχέση με την δήλωσή μου τις προάλλες, όταν είπα το αυτονόητο ό,τι βγήκε σε πλειστηριασμό το σπίτι αυτής της συγκεκριμένης κυρίας. Δεν θα πω το όνομά της, γιατί δεν υπάρχει λόγος να την αναφέρουμε, άλλωστε ζει μια δυσάρεστη περιπέτεια και δεν υπάρχει λόγος να επιβαρύνουμε το θέμα.

Βγήκε επί δικών σας ημερών, 20-3-2019.

Τι σημαίνει, βγαίνω σε πλειστηριασμό;

Επίσης, τότε εξήγησα, είπα, την ημέρα που δημοσιεύθηκε και ρητός ό,τι δημοσιεύθηκε εκείνη την ημέρα ο πλειστηριασμός.

Τι σημαίνει στα απλά ελληνικά, βγαίνει το σπίτι σε πλειστηριασμό;

Σημαίνει, ανακοινώνεται ο πλειστηριασμός και υπάρχει ρητή ημερομηνία διεξαγωγής του.

Ανακοινώθηκε ο πλειστηριασμός;

Ανακοινώθηκε.

Υπήρχε ρητή ημερομηνία διεξαγωγής;

Υπήρχε.

Υπήρχε προστασία της πρώτης κατοικίας;

Για την προστασία της πρώτης κατοικίας, ο νόμος που είναι εδώ, κάλυπτε την κυρία Κολοβού;

Δεν το ξέρω.

Το σίγουρο είναι ότι η τράπεζα που έβγαλε τον πλειστηριασμό, θεωρούσε ότι δεν το κάλυπτε, γιατί δεν έχουν χόμπι οι τράπεζες να βγάζουν πλειστηριασμούς, αν δεν είχαν κάτι να επωφεληθούν.

Φαντάζεστε ότι μια τράπεζα βγάζει πλειστηριασμούς, χωρίς να έχει την πιθανότητα να πάρει τα χρήματα;

Χρησιμοποίησε η κυρία που έχει το θέμα το ρυθμιστικό πλαίσιο, το οποίο έχει κάνει ο κύριος Φλαμπουράρης;

Δεν το γνωρίζω.

Στη σειρά των ανακοινώσεων, δεν φαίνεται κάτι τέτοιο.

Αυτά είναι τα πραγματικά περιστατικά. Ότι ξεκίνησε ο πλειστηριασμός της κατοικίας επί δικής σας κυβερνήσεως, δεν γνωρίζουμε αν καλυπτόταν από αυτό το πλαίσιο και η τράπεζα, προφανώς έκρινε ότι δεν καλυπτόταν και γι’ αυτό και έβγαλε τον πλειστηριασμό. Και συνέχισε μετά με άλλους τρεις πλειστηριασμούς, εκ των οποίων οι δύο ήταν άγονοι.

Σημειώνω για να μην υπάρχει παρεξήγηση, όταν τελειώνει ένας πλειστηριασμός που δεν γίνεται, η πλατφόρμα γράφει σε αναστολή, ή όταν είναι άγονος πάλι γράφει ότι είναι σε αναστολή. Και τελικά, συνέβησαν αυτά που συνέβησαν.

Τώρα, η απρέπεια ήταν ό,τι εσείς γράψατε ότι είπα ότι έγινε ο πλειστηριασμός στις 20/3, ενώ είπα ότι δημοσιεύθηκε. Ρητός. Αυτό ήταν απρέπεια.

Η δεύτερη απρέπεια, ήταν, ότι όταν σας το εξήγησα ότι αυτό που κάνατε δεν ήταν σωστό, γράψατε ότι ανασκεύασα αυτά που είπα.

Η τρίτη απρέπεια που κάνατε, είναι ότι για να εξαπατήσετε τους δικούς σας - τα δικά σας στελέχη, σηκώσατε ένα βίντεο στην εφημερίδα του κόμματος σας που έκοβε την παρέμβασή μου στη μέση και ξεκίναγε από τη μέση και μετά, δηλαδή, πριν από εκεί που λέω για τη δημοσίευση. Λοιπόν, είναι, δυνατόν να κάνετε κάτι τέτοιο;

Είναι σοβαρό πράγμα αυτό, δηλαδή, να γίνεται κάτι τέτοιο;

Θέλετε, βεβαίως, να κάνουμε διάλογο.

Να κάνουμε διάλογο, για το ποιοι είναι οι όροι προστασίας της πρώτης κατοικίας και ποιοι μπορεί να προστατεύονται και ποιοι όχι;

Εκεί, μπορεί να έχουμε διαφορές και να φέρετε τα επιχειρήματά σας και αν τα άλλα κόμματα ήταν εδώ το ΚΚΕ, θα σας έλεγε «σιγά που κάνατε την προστασία της πρώτης κατοικίας», το ίδιο είπε και ο κ. Αρσένης, προηγουμένως. Αν και του κυρίου Αρσένη, που είναι το κόμμα της δραχμής, δε θα κάνω άλλα σχόλια γι’ αυτόν και το ΚΚΕ, άλλωστε.

Εδώ, όμως και το ΚΙΝΑΛ, με το οποίο θέλετε να κάνετε προοδευτική διακυβέρνηση, σας λέει ότι συμφωνεί με μένα.

Συνεπώς, εγώ πιστεύω ότι επειδή το θέμα των χρεών είναι σοβαρό, πρέπει, όσο μπορούμε, να σπρώχνουμε τους ανθρώπους να προχωρούν σε ρυθμίσεις. Υπάρχει ένα πλαίσιο ρυθμίσεων, ήδη διμερείς ρυθμίσεις εκτός πλαισίου έχουν γίνει πάρα πολλές, εκατοντάδες χιλιάδες διμερείς ρυθμίσεις έχουν γίνει από το 2019.

Το σωστό είναι να ωθούμε τους ανθρώπους σε ρυθμίσεις και να πιέζουμε όσο μπορούμε και την άλλη πλευρά, την πλευρά των τραπεζών και των servicer, να είναι εντάξει, να είναι δίκαιοί στις ρυθμίσεις αυτές.

Από την πλευρά του κράτους έχουμε λεφτά για να βοηθούμε σε αυτές τις ρυθμίσεις, έχουμε βάλει στον φετινό προϋπολογισμό 100 εκατ. ευρώ για τις ρυθμίσεις αυτές. Και είναι σημαντικό να βοηθήσουμε όλοι αυτά τα χρήματα να ξοδευτούν και όσο γίνεται περισσότεροι να μπουν σε ρύθμιση, ώστε να μην έχουμε αυτά τα φαινόμενα των πλειστηριασμών.

Το να ιδεολογικοποιούμε και να κομματικοποιούμε ιστορίες, οι οποίες είναι δυσάρεστες και να έχουμε ανθρώπους που είναι σε πραγματική δυσκολία-υπάρχει μια μεγάλη διαφορά μεταξύ αυτού που είπε ο κ . Αλεξιάδης- ότι υπάρχει μία περίπτωση κυρίας που είναι άνεργη που έχει κάποια χαρακτηριστικά και τελείως άλλη η διαφορά του να προσπαθείς κατόπιν εορτής να εκμεταλλευτείς τέτοιου είδους δυσάρεστα γεγονότα.

Και τελειώνω, αφήνοντας τα των πλειστηριασμών, με τη γενικότερη πορεία της οικονομίας, γιατί είναι η γενικότερη πορεία της οικονομίας που θα καθορίσει και όλα τα υπόλοιπα. Η οικονομία σήμερα έχει μπροστά της ένα δύσκολο εξάμηνο, οκτάμηνο, δεκάμηνο καθώς το 2023 θα έχουμε μεγάλη επιβράδυνση της ευρωπαϊκής, κατά κύριο λόγο, οικονομίας και πολλές χώρες ακόμη σε ύφεση.

Εμείς, χάρη στις επενδύσεις και των πέντε αστέρων- που ακούω ότι ο ΣΥΡΙΖΑ τώρα έχει ένα ιδεολογικό θέμα με τα πεντάστερα- χάρη στις επενδύσεις..

**ΝΙΚΟΛΑΟΣ ΣΥΡΜΑΛΕΝΙΟΣ:** (Ομιλεί εκτός μικροφώνου) Τα πεντάστερα σε τουριστικές περιοχές που είναι με συγκεκριμένο γεωγραφικό πλάτος.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Διορθώνω. Δεν θέλω καθόλου να δημιουργώ θέμα. Εάν αφορά συγκεκριμένα μεγέθη σε συγκεκριμένα νησιά αυτό είναι κάτι που μπορούμε να το συζητήσουμε όλοι, αν και μπορεί να φανταστεί κανείς πεντάστερα με πολύ μικρότερο μέγεθος που να ταιριάζει πάνω στα νησιά αυτά. Οπότε, επειδή το πεντάστερο είναι ταυτισμένο με την ποιότητα και όχι με την ποσότητα- κακώς το ταυτίζουμε με την ποσότητα- το λέω για να είμαστε δίκαιοι σε αυτό.

Θα έχουμε, λοιπόν, μπροστά μας αυτό το δύσκολο διάστημα. Αυτό το δύσκολο διάστημα θα εξαρτηθεί πάρα πολύ από τις διεθνείς τιμές του πετρελαίου και του αερίου. Η δική μου εκτίμηση είναι ότι αυτές σταδιακά θα πέφτουν διότι αυτό κάνει ύφεση, και επίσης, ότι είναι πιθανό να έχουμε άλλες εξελίξεις στο θέμα της Ουκρανίας μέσα στους επόμενους μήνες. Σε κάθε περίπτωση όμως δεν πιστεύω ότι αυτό θα κρατήσει παραπάνω από το 2023. Που σημαίνει ότι αν δεν υπάρξουν άλλες μείζονες κρίσεις, που ελπίζω ότι δεν θα υπάρξουν, η ελληνική οικονομία σήμερα έχει τη δυνατότητα να πάει πάρα πολύ καλά στα επόμενα χρόνια.

Και αυτό θα ήθελα να κρατήσουμε από αυτόν τον Προϋπολογισμό. Ναι, έχουμε μπροστά μας μία δύσκολη κρίση. Ναι, οι άνθρωποι πιέζονται και πρέπει να κάνουμε ό,τι μπορούμε εξαντλώντας τα δημοσιονομικά περιθώρια αλλά η επόμενη μέρα αυτής της κρίσης, πιστεύω, ότι θα είναι καλύτερη από αυτήν που σήμερα ο κόσμος βλέπει εξαιτίας της ακρίβειας.

Σε ό,τι αφορά την ακρίβεια θα κάνουμε καθετί δυνατόν στα πλαίσια της δημοσιονομικής σύνεσης για να απαλύνουμε αυτή τη μεγάλη πίεση που αισθάνεται ο κόσμος, διότι καλώς ή κακώς, ο πληθωρισμός σε αυτά τα επίπεδα που είναι προκαλεί πίεση στους πολίτες. Θα εξαντλήσουμε όλες τις δυνατότητες και αυτό θα είναι και το αντικείμενο της συζήτησης του Προϋπολογισμού στην Ολομέλεια και των επόμενων μηνών.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Γενικός Εισηγητής του Κ.Κ.Ε.):** Είπατε, κύριε Υπουργέ, ότι το ΚΚΕ, είναι το κόμμα της δραχμής;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Όχι, για το ΜέΡΑ25. Η αλήθεια είναι, ότι το ΚΚΕ έχει τη δική του θέση, η οποία είναι το κόμμα απέναντι στην Ευρώπη, αλλά αυτό είναι μια άλλη συζήτηση. Απλώς δεν ήθελα να παρεξηγηθώ, μήπως θέλετε να είσαστε το κόμμα της δραχμής και σας βγάλω εκτός.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Γενικός Εισηγητής του Κ.Κ.Ε.):** Εμείς έχουμε τοποθετηθεί με μεγάλη σαφήνεια, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Τότε απολογούμαι, κύριε Καραθανασόπουλε.

**ΒΑΣΙΛΕΙΟΣ ΒΙΛΙΑΡΔΟΣ (Γενικός Εισηγητής της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Κύριε Υπουργέ, μία μικρή ερώτηση. Το τρίτο κομμάτι από το μαξιλάρι, τα 11 δισ., που τα βρήκατε, που ήταν;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Στα ταμειακά διαθέσιμα.

**ΒΑΣΙΛΕΙΟΣ ΒΙΛΙΑΡΔΟΣ (Γενικός Εισηγητής της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Των οργανισμών του δημοσίου;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Στα ταμειακά διαθέσιμα. Τα ταμειακά διαθέσιμα πλέον είναι ένα ενιαίο πράγμα, υπάρχουν στην Τράπεζα της Ελλάδος, έχουν ελαχιστοποιηθεί τα χρήματα που υπάρχουν σε εμπορικές τράπεζες και όλα χρησιμοποιούνται με ενιαίο τρόπο. Και για να τελειώσω συναινετικά, αυτή ήταν μια θετική μεταρρύθμιση που έκανε η Αξιωματική Αντιπολίτευση και που συνεχίσαμε και εμείς.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε σε αυτό το σημείο η εξέταση του σχεδίου νόμου του Υπουργείου Οικονομικών Κύρωση του Κρατικού Προϋπολογισμού οικονομικού έτους 2023. Μίλησαν συνολικά 6 Γενικοί Εισηγητές, 13 Ειδικοί Εισηγητές και 9 ομιλητές, σε 4 συνεδριάσεις, οι οποίες διήρκησαν συνολικά 9,5 ώρες.

Ερωτάται η Επιτροπή, αν γίνεται δεκτό το σχέδιο νόμου του Υπουργείου Οικονομικών.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Από τις τοποθετήσεις των εισηγητών, έχει καταγραφεί, ότι η Νέα Δημοκρατία ψηφίζει υπέρ του σχεδίου νόμου, ενώ ο ΣΥΡΙΖΑ, το Κίνημα Αλλαγής, το ΚΚΕ, η Ελληνική Λύση και το ΜέΡΑ25, καταψηφίζουν.

Συνεπώς, το σχέδιο νόμου του Υπουργείου Οικονομικών Κύρωση Του Κρατικού Προϋπολογισμού οικονομικού έτους 2023, γίνεται δεκτό, κατά πλειοψηφία κατ’ αρχήν, κατ’ άρθρο και στο σύνολό του.

Ευχαριστώ πολύ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Δούνια (Νόνη) Παναγιώτα, Μπούγας Ιωάννης, Παπαδημητρίου Χαράλαμπος (Μπάμπης), Σπανάκης Βασίλειος – Πέτρος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Κουρουμπλής Παναγιώτης, Συρμαλένιος Νικόλαος, Καραθανασόπουλος Νικόλαος, Βιλιάρδος Βασίλειος και Μπακαδήμα Φωτεινή.

Τέλος και περί ώρα 16.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**